Лашкарак ўрмонлари бўйлаб сайр – Davronbek's blog\nPosted on March 1, 2022 AuthorDavronbekLeave a comment\nЕвропанинг гўзал Альп тоғлари бағрида жойлашган Швейцария табиати оммавий ахборот воситаларида жуда кўп реклама қилинган. Шу боис қаерда гўзал тоғ, ўрмон, сув ва ўтлоқ манзарасини кўрсак, Швейцарияга менгзайдиган бўлиб қолганмиз. Юртимизда ҳам Ўзбекистон Швейцарияси (Зомин), Водий Швейцарияси (Шоҳимардон) деб аталмиш жойлар бир қанча. Қурама тоғлари бағрида жойлашган Лашкаракка ҳам Ўзбекистон Швейцарияси деб таъриф беришган экан. Тўғриси, бормагунча бунга ишонмагандим.\nЛашкарак қишлоғи Тошкент вилоятининг Оҳангарон туманида, Ангрен шаҳридан 20 км узоқликда жойлашган. Тошкент шаҳар марказидан 130 км. Онлайн хариталар маршрутни аниқ кўрсатади. Қишлоққача машинада бориш мумкин. Ангрен шаҳридан автобус ҳам қатнайди. Йўли ёмон эмас. Баъзи ҳудудларда грунт йўллардан юрилса-да, кўп қисми асфальт қилинган. Машина билан тоғнинг этагигача бориш мумкин.\nЛашкарак қишлоғи денгиз сатҳидан 1500 метр баландликда жойлашган бўлиб, ўзининг шаршаралари, арчазорлари, булоқлари билан машҳур. Қишлоқнинг аҳоли яшайдиган ҳудудида деярли қор йўқ. Ҳамма баҳорги ишлар билан банд. Қишлоққа кириб келишингиз билан ўзгача атмосфера сизни қарши олади. Арчазорлар қишлоқ ичидан бошланади. Кун тушган томонда қорлар эриган. Қуёшга тескари тарафда эса ҳали қиш ҳукмрон.\nАйтишларича, қишнинг сўнгги кунлари иссиқ бўлиб, қорлар эриб кетибди. Лекин юқорида қор мўл, дейишди. Шу сабаб иссиқроқ кийиниб, тоғ томон йўлга тушдик. Айтишганича бор экан. Сойдан ўтиб, тоғ томон қадам қўйишимиз билан бизни ярим метр қалинликдаги қор қарши олди. Оёқларимизга қорга қарши мосламаларни тақиб, йўлда давом этдик.\nҲақиқий арчазор ўрмон орасидан ўтган сўқмоқни таърифлашга сўз ожиз. Уни фақат кўриш ва ҳис этиш мумкин. Арчалар оппоқ либосини ечган бўлса-да, остида анча қор мавжуд. Қуёш тушган тарафларида кундузи эриган қор кечаси музлагани боис сирпанчиқ юзага келган. Арчаларга ин қурган турли қушларнинг сайрашларига маҳлиё бўлиб, мўл кислороддан маза қилиб нафас олиб, биринчи манзилга қандай тез етиб қолганимизни билмай қолибман.\nДенгиз сатҳидан 1750 метр баландда жойлашган Лашкарак шаршараси бутунлай музлаган. У баландлиги 20 метр, кенглиги 8 метрлик улкан сумалакка ўхшаб қолган. Аслида шаршарадан катта сув тушмайди. Оз сув тушгани боис совуқда музлаб, бир-бирига қўшилган музлар ана шундай катта ва такрорланмас манзарани ҳосил қилган.\nЛашкарак водийсида шаршаралар кўп бўлиб, улар асосан Лашкарак сойи ўзанида жойлашган. Уларга май-июнь ойларида борилса, янада гўзал манзаралардан баҳраманд бўлиш мумкин.\nБиз эса шаршарадан юқорига — тоғ тарафга йўналдик. Шу ерда қорнинг қалинлигини таёқ тиқиб ўлчадик — 1 метр. Яхшиям биздан олдин юрганлар қордан кечиб, йўл очишган экан. Шу сўқмоқ бўйлаб юқорига арчазорлар оралаб кўтарилдик. Бир қир ошилгандан кейин излар ҳам тугади. Уёғига ўзимиз йўл топишимиз ва қор кечишимиз керак. Биз кўзлаган манзил эса юқорида. Қорга оёқ босганда тиззагача кириб кетяпти.\nЮз метрлар юқорилаганимиздан сўнг қор янада қалинлашди. Баъзи жойларда қор босилганда сонгача ботиб қолдик. Дарвоқе, бу жойларда биронта одам қадами кўринмайди. Атрофимизда эса бўри, тулки, айрим жойларда айиқ излари кўринади. Йигитларга бўри ва айиқ келиб қолса, эвакуация режаси ҳақида ҳазил қилиб йўлда давом этдик.\nЎрмоннинг бу жойидаги арчалар анча катта бўлиб, баъзиларининг ёши 500 йилдан ошади. Шу азим арчалардан бирига чиқиб озроқ дам олдик (чунки пастда қуруқ жойнинг ўзи йўқ).\nЛашкаракнинг маъноси “лашкар” сўзи билан боғлиқ. Маҳаллий аҳолининг айтишича, бу ернинг одамлари қадимда аскарлик ишида моҳир бўлишган экан. Бу қишлоқ атрофида фойдали қазилма бойликлари ҳам кўп бўлган. Бу ерлардан ўтмишда ҳам мис, кумуш қазиб олишган.\nАрчазорлар бағрида ҳордиқ чиқаришга нима етсин. Кейинги сафар чодир билан келиб, бир-икки кеча ўрмон ичида тунашни ният қилиб, орқага қайтдик.\nТошкент — Ангрен — Лашкарак\n27 февраль, 2022 йил\n← Previous Previous post: Китоб йўли: рўёдан зиёгача\nNext → Next post: Туя ҳақида 20 та факт


O‘zLiDeP ўрганган муаммонинг натижаси: Муаммо ҳалми? Ҳал | O'zLiDeP\nO‘zLiDeP ўрганган муаммонинг натижаси: Муаммо ҳалми? Ҳал\nuzlidep.uz сайтида жорий йил 30 октябрь куни “Урганчда янги бетон симёғочлар қачон ўрнатилади?” сарлавҳали мақола эълон қилинган эди.\nУнда Урганч тумани “Тажриба станцияси” маҳалла фуқаролар йиғини “Зилол” кўчасида яшовчи фуқароларни кўп йиллардан буён қийнаб келаётган муаммолар баён қилинганди.\n“Маҳалламиздаги темир бетон симёғочларнинг аксарияти хизмат муддатини ўтаб бўлган. Янги симёғочлар олиб келинганига қарийб ярим йилдан ошди. Туман электр тармоқлари корхонаси ва бошқа мутасадди ташкилотларга қанча мурожаат қилмайлик, симёғочларни ўрнатиб беришни пайсалга солишмоқда. Эски симёғоч уйимга қулашидан хавотирдаман”, – деганди биз билан суҳбатда мурожаатчилар.\nМақола чоп этилгач, “Хоразм ҳудудий электр тармоқлари” АЖ муносабат билдирди.\n“Маълумки, ҳудудимиз табиати жуда инжиқ. Ёзда иссиқ, қишда совуқ, ёғингарчиликларга бой бўлади. Шу сабабли бетон таянч устунлар ҳам таъмирталаб ҳолатга келиб қолиш ҳолатлари учрамоқда. Ушбу муаммо республика миқёсида кузатилаётганлиги сабабли Ўзбекистон Республикаси Президентининг 2016 йил 23 ноябрдаги “2017 – 2021 йилларда паст кучланишли электр тармоқларини янгилаш ва модернизация қилиш дастури тўғрисида”ги қарори қабул қилинди. Қарорга асосан, 2021 йилнинг якунига қадар республикамизнинг барча ҳудудларида эски турдаги симёғочлар янгиларига алмаштирилиши, таъмирга муҳтожлари таъмирланиши лозим. Мазкур қарор асосида ҳудудларда таъмирлаш ва жорий таъмирлаш режалари ишлаб чиқилди. Урганч тумани “Тажриба станцияси” маҳалласи “Зилол” кўчасидаги темир бетон симёғочлар ўрнатилиши жорий йилнинг тўртинчи чораги якунига қадар белгиланган. Бу ҳақида жамият томонидан 2019 йил 9 октябрда халқ вакили Ж.Қурбановга юборилган жавоб хатида алоҳида қайд этилган. Айни кунларда эса жамият ходимларининг ушбу ҳудудда фаолият олиб бораётганини кўришингиз мумкин”, – дейилади мақолада.\nМутасаддиларни вазифаларини эслатишга сайтимизда эълон қилинган мақола сабаб бўлдими ёки йўқми, буниси бизга қоронғу. Буни аниқлаш биз учун муҳим ҳам эмас. Асосийси кўп сонли фуқароларни қийнаб келаётган муаммоларга ечим топилмоқда. Биз шундан хурсандмиз.


"Voy, onajonim..." китоби, Toxir Malik\nИнсон ҳаётини нимага менгзаш мумкин? Сокин оқаётган дарёгами ёхуд ур-сур, талотўп дунёгами? Ахир кимлар хато қилмайди! Мол-дунёга ҳирс қўйиб, ўйламасдан қадам босаётганлар қанча! Улар меҳр-мурувватни, яқинларини унутадилар. Оқибатда бундан бошқалар ҳам азият чекадилар, ғам-андуҳга мубтало бўладилар.\nЎзбекистон халқ ёзувчиси Тоҳир Маликнинг янги ҳикоялари жамланган мазкур китоб сизни ўйлашга, чуқур мушоҳада юритишга, инсонийликни унутмасликка ундайди...\nLyudmila Ivanovna Vorobeva


Бугун, 10 сентябрь куни Соғлиқни сақлаш вазирлиги ҳамда «Россия экспорт маркази» АЖ ҳамкорлигида «Реабилитология: эришилган ютуқлар, муаммолар, истиқболлар – 2019» мавзусида I миллий Республика конференцияси бўлиб ўтди.\nKun.uz мухбири хабар беришича, тадбирда беморларни реабилитация қилиш бўйича Россиянинг энг сўнгги рақамли компьютерлаштирилган тизимидан фойдаланган ҳолда Ўзбекистон реабилитация саноатини ривожлантириш концепцияси тақдим этилди.\nМазкур тизим Россия фанлар академияси академиги Константин Лядов раҳбарлигидаги илмий гуруҳ бошчилигида «МедИнвестГрупп» компанияси иштирокида ишлаб чиқилган. Ўзбекистонда ушбу ишланмани неврология, кардиология, травматология йўналишларида амалиётга татбиқ этиш кўзда тутилган.\nАнжуманда маълум қилинишича, республикада ҳар йили 46 минг нафар инсультга чалинган, 13 минг нафарга яқин бош мия жароҳатини олган беморлар реабилитацияга муҳтож сифатида қайд этилади. Шундай ҳолатда истиқомат қилаётган ногиронлар сони эса 700 минг нафардан иборат. Айни пайтда амалдаги реабилитация марказлари йилига атиги 20 минг нафар беморга хизмат кўрсатади. Шу боис, Ўзбекистон Президентининг 2018 йил 30 августда қабул қилинган «Аҳолига неврологик ёрдам кўрсатишни такомиллаштириш чора-тадбирлари тўғрисида»ги қарорига мувофиқ, ушбу соҳада жаҳондаги энг яхши тажрибани ҳисобга олган ҳолда реабилитация тизимини комплекс тарзда ислоҳ қилиш режалаштирилган.\nКонференция давомида россиялик олимлар рақамлаштириш бўйича жаҳондаги энг долзарб ишланмаларга асосланган тизимни тақдим этишди. Муқобили бўлмаган мазкур комплекс тизим кўп сонли беморларни тез, самарали ва энг кам харажатлар билан реабилитация қилишни ташкиллаштириш имконини туғдиради. Шунингдек, беморлар билан ишлашда ходимлар тақчиллиги муаммосини бартараф этишга ҳам ёрдам беради. Тиббий ҳужжатларни таҳлил қилиш жараёни ҳам автоматлашган. Беморни тиклаш жараёни эса россиялик мутахассислар томонидан яратилган ва Россияда ишлаб чиқарилган махсус компьютерлашган тренажёрлар тўплами ёрдамида амалга оширилади. «Россия экспорт маркази» ушбу лойиҳани молиялаштиришда кўмак беришга тайёр экани айтиб ўтилди.\nСуриядан қайтарилган аёллар ва болаларга моддий ёрдам кўрсатилиб, улар ўз яшаш манзилларига юборилди\nХотин-қизлар қўмиталари ҳузурида зўравонликдан жабр кўрган аёлларни реабилитация қилиш марказлари ташкил этилмоқда


"Пахтакор"нинг 80 фоизи инвесторга сотилади | Fayzbog.uz\n31.08.2017 / Маъмурият /\nПрезидентнинг 21.08.2017 йилдаги ПҚ-3227-сон «Пахтакор» футбол клубининг моддий-техник базасини янада такомиллаштиришга доир чора-тадбирлар тўғрисида»ги қарори эълон қилинди.\n«PAXTAKOR» спорт-машғулот ўқув маркази» МЧЖ ва «PAXTAKOR TENNIS АСЕ» МЧЖ «PAXTAKOR» футбол клуби»га бирлаштирилади. Кейинчалик унинг устав жамғармасидаги 80% улуши «SFI Management Group» ХК МЧЖга “ноль” харид қийматида сотилади, 20%и эса пойтахт ҳокимлигида қолади.\nБунда инвестор бинолар ва иншоотларни қуриш, реконструкция қилиш, мукаммал таъмирлашни амалга ошириши, уларни халқаро стандартлар талабларига мувофиқ келтириши шарт. Инвестиция мажбуриятларининг умумий ҳажми – камида 200 млрд сўм бўлиб, улар бизнес-режаларга мувофиқ 5 йил мобайнида амалга оширилади.\nМирзо Улуғбек номидаги мактаб-интернат ҳамда «Астрономия ва аэронавтика» боғи ташкил этилади


Туман тарихи – Элликқалъа тумани ҳокимлиги\nТуман ҳақида қисқача\nЭлликқалъа тумани шимолдан Қизилқум чўли, Султон Увайс тоғи, ғарбдан Беруний, Тахтакўпир, жанубдан Хоразм вилояти, шарқдан Тўрткул туманлари ва Навоий вилояти билан чегарадошдир.\nЧегара узунлиги (533,0 км) Шундан, Навоий вилояти билан (74,7 км), Хоразм вилояти\n(15,7 км), Беруний тумани (170,1 км), Тўрткўл тумани (169,7), Тахтакўпир тумани (102,8 км) туманлари билан чегарадош.\nТуман 1977 йилда ташкил топган бўлиб, маркази Бўстон шаҳри, жами ер майдони\n541920 гектарни ташкил қилади. Шундан, 768 гектар қисми шаҳар ер майдони хисобланади. Туман аҳолиси сони 157601 киши, шу жумладан шаҳар аҳолиси 19 720 киши, қишлоқ аҳолиси\n137 881 кишидан иборат.\nТуманда 13 та овул, 21 та маҳалла ва 1 та шаҳарча фуқаролар йиғинлари мавжуд бўлиб, хонадонлар сони 26005 уларда 36901 оилалар истиқомат қилади.\nТуман асосан қишлоқ хўжалигининг пахта ва ғаллачилик йўналишларига ихтисослашган бўлиб, қишлоқ хўжалигига яроқли ерлар 387479 гектарни ва шундан экишлик майдони\n28690 гектарни ташкил қилади.\nТумандаги қишлоқ аҳолисига ажратилган томорқа ер майдонлари 4222 гектарни ташкил қилади.\nТуманда 72 та умумтаълим мактаблари, 27 та мактабгача таълим муассасалари, 1 та Нукус давлат педагогика институтининг Элликқалъа педагогика факултети, 3 та коллеж, 2 та Мусиқа мактаби, 1 та ихтисослаштирилган санъат мактаби ва 1 та касалхона, 8 та оилавий поликлиника, 3 та қишлоқ врачлик пунктлари, 1 та санъат саройи 3 та маданият саройи, 1 та музей, 1 та истироҳат боғ, 4 та спорт майдончалари, 1 та ёпиқ сув ҳавзаси (бассейн), 1 та стадион ва 1 та спорт зал мавжуд.\nТуманда 51 та кўп хонадонли турар жойлар бўлиб, шундан 6 таси 4 қаватли турар жойлар, 45 таси 2 қаватли турар жойлар.\nИшлаб чиқаришдаги асосий макроиқтисодий кўрсаткичлар.\nТуманда 2019 йил давомида барча тармоқлар бўйича иқтисодий ўсишга эришилди. Иқтисодий ўсишга эришишнинг асосий факторлари бу саноат маҳсулотларини ишлаб чиқариш ҳажми 254,5 млрд. сўм 108,1 фоизга, халқ истъмол молларини ишлаб чиқариш ҳажми 88,3 млрд. сўм 100,0 фоизга, қишлоқ хўжалиги ялпи маҳсулоти ҳажми 868,7 млрд. сўм 106,5 фоизга, пудрат ишлари ҳажми 141,5 млрд. сўм 115,2 фоизга, чакана савдо айланмаси ҳажми 321,4 млрд. сўм 108,0 фоизга, жами хизматлар ҳажми 145,4 млрд. сўм 108,0 фоизга ўсиши ҳисобидан бўлди.\n2019 йил мобайнида маҳаллий бюджетнинг даромадлар режаси 73 577,4 млн. сўм бўлиб, хақиқатда 86 055,9 млн. сўмга бажарилди. Бюджет ҳаражатлар режаси 166 072,4 млн. сўм бўлиб, хақиқатда 180 148,0 млн. сўмни ташкил қилди. Маҳаллий бюджетдаги трансфер салмоғи 124 055,4 млн сўм ташкил қилади.\nКичик бизнес ва хусусий тадбиркорликни ривожлантириш.\nЖорий йил 1 январь ҳолатига туманда фаолият кўрсатаётган тадбиркорлик субъектларининг сони 1739 тани ташкил этиб, шундан 913 та юридик шахс мақомига эга бўлган, 826 та якка тартибдаги тадбиркорларни ташкил қилган.\n2019 йил мобайнида 224 та субъектлар янгидан ташкил этилган.\nҚишлоқ ҳўжалигида ислоҳотларни қўллаб-қувватлаш ва ривожлантириш\n2018 йилда ишлаб чиқарилган ялпи қишлоқ хўжалик маҳсулотлари хажми 2019 йил билан солиштирилганда ўсиш суръати 106,5 фоизни ташкил қилди. 12122 тонна гўшт (тирик вазнда), 53558 тонна сут, 30209 минг дона тухум ва 261 дона қоракўл териси етиштирилди\nШундан, фермер хўжаликлари томонидан 222 тонна гўшт (тирик вазнда), 2829 тонна сут, 10377 минг дона тухум ва 15 дона қоракўл териси етиштирилди.\nШахсий ёрдамчи, деҳқон ва фермер хўжаликларида чорвачиликни ривожлантириш бўйича олиб борилган ишлар натижасида 2019 йилнинг 1 январ ҳолатига шахсий ёрдамчи ва деҳқон хўжаликларидаги қорамолларнинг бош сони 124064 бошга, фермер хўжаликларидаги қорамолларнинг бош сони эса 6171 бошга етди.\n2018 йилда туманда ташқи савдо айланмаси 23,6 млн АҚШ долларни ташкил қилди. Жумладан экспорт 10,1 млн АҚШ доллари ўтган йилга нисбатан 4,2 каррага бажарилган, импорт эса 13,5 млн АҚШ доллари ташкил қилади ўтган йилга нисбатан 134,5 фоизни ташкил этган.\n2020 йил 1 январ ҳолатига меҳнатга лаёқатли аҳоли сони 86,9 минг кишини, иқтисодий фаол аҳоли сони 61,8 минг кишини, иқтисодиётда банд аҳоли сони 65,6 минг кишини ташкил қилади.\n2019 йилда 1327 та янги иш ўрнини яратиш белгиланган, амалда 1450 та янги иш ўринлари яратилиб, режа 109,3 фоизга бажарилди.


«Кўраяпсизлар, замон таҳликали бўлиб турибди» – Шавкат Мирзиёев - xabar.uz\n«Кўраяпсизлар, замон таҳликали бўлиб турибди» –...\n«Кўраяпсизлар, замон таҳликали бўлиб турибди» – Шавкат Мирзиёев\n18.02.2022 17:53 0 2315\nПрезидент Шавкат Мирзиёев Янгиҳаёт туманидаги Дўстлик маҳалласи ҳаёти билан танишди.\nБу ерда 11 та кўп қаватли уй бўлиб, 4 минг нафардан зиёд аҳоли яшайди. Маҳалла ҳудудида касб-ҳунар коллежи, мактабгача таълим муассасаси, дорихоналар, дўкон ва маиший хизмат шохобчалари бор.\nИлгари бу ер бироз эътибордан четда қолган эди. Ўтган йили «Обод маҳалла» дастури доирасида ҳудуд ободонлаштирилди. Болалар ўйингоҳи, спорт майдончаси, савдо ва касаначилик дўконлари барпо этилди.\nДавлатимиз раҳбари ушбу бунёдкорлик ишларини кўздан кечирди. Маҳалла раиси, ҳоким ёрдамчиси билан суҳбатлашди.\n– Халқимиз мана шундай обод, чиройли жойларда яшашга муносиб. Ишларни маҳаллабай ташкил этаётганимиздан мақсад шу. Энди бу ерда муҳит, қўни-қўшничилик, аҳиллик ҳам мустаҳкам бўлиши керак. Миллий қадриятларимиздагидек тадбирлар уюштириш мумкин, – деди Шавкат Мирзиёев.\nФуқаролар йиғинининг янги биносида маҳалла фаоллари, нуронийлар билан мулоқот бўлди.\n– Бу – давлатнинг замини, – деди Президентимиз. – Маҳалла обод бўлса, мамлакат обод бўлади. Кўраяпсизлар, замон таҳликали бўлиб турибди. Қийинчиликсиз оила бўлмаганидек, қийинчиликсиз давлатнинг ўзи йўқ. Биз ҳам сабр билан, илм билан, меҳнат ва ҳаракатимиз билан режаларимизни амалга ошираяпмиз.\nМамлакатимиздаги янги тизим асосида Янгиҳаёт туманидаги 30 та маҳаллага ҳам ҳоким ёрдамчилари ва ёшлар етакчилари тайинланган.\n– Илгари одамлар муаммолар бўйича ҳокимиятга борарди, хатлар ёзарди. Энди ҳар бир маҳаллада Президентнинг вакиллари бор. Энди улар хонадонларни ўрганиб, ёрдамга муҳтож оилаларга кўмаклашиш, ишсизларни касб-ҳунарга ўқитиш, имтиёзли кредит ва субсидиялар ажратиш бўйича ишларни йўлга қўйишлари зарур, – деди давлатимиз раҳбари.\nмаҳалла Президент Янгиҳаёт


Шаҳарда 5,3 гектар ер тадбиркорларга аукционсиз бериб юборилган. Гумондорлардан бири – ҳокимнинг собиқ ўринбосари. Kun.uz манбасига кўра, терговга чақирилганлар орасида Зарафшон шаҳар ҳокими ҳам бор.\nФото: Зарафшон шаҳар ҳокимлиги\nНавоий вилоят прокуратураси томонидан Зарафшон шаҳар ҳокимлиги мансабдор шахсларига нисбатан жиноят иши қўзғатилган. Ҳокимлик мансабдорлари қиймати 11 млрд сўмдан ортиқни ташкил қилувчи 5,31 гектар ер участкаларини 7 нафар тадбиркорга ажратиб бериш орқали давлат мулкини ўзлаштириш ёки растрата қилиш йўли билан талон-торож қилишда гумонланмоқда.\nУшбу иш ортидан шаҳар ҳокими Анвар Ражабов ҳам терговга чақирув қоғози олган.\nKun.uz ихтиёрига келиб келиб тушган маълумотга кўра, ҳокимнинг собиқ ўринбосари А.Ф. мазкур иш доирасида Жиноят кодексининг 167-моддаси 3-қисмида кўрсатилган жиноятни содир қилганликда гумонланувчи тариқасида терговга жалб қилинган.\nТерговни Навоий вилояти прокуратурасининг уюшган жиноятчилик ва коррупцияга қарши курашиш бўлими олиб бормоқда.\nШаҳар ҳокимлигидаги манба тақдим этган ҳужжатга кўра, 2017 йил март ойидан 2021 йил июнига қадар Зарафшон шаҳар ҳокимининг ўринбосари лавозимида ишлаган А.Ф. шаҳар ҳокими Анвар Ражабов ва бошқа мансабдор шахслар билан ўзаро тил бириктирган ҳолда шаҳар ҳокимининг 2020 йилдаги қарорлари билан жами 5,31 гектар ер участкасини бирор бир тўловсиз давлат-хусусий шерикчилиги асосида 7 нафар тадбиркорга ажратиб бергани, шаҳар ҳокимининг собиқ ўринбосари ер участкаларини доимий фойдаланишга аукцион орқали ажратилиши лозимлигини билгани ҳолда унга амал қилмай мансаб ваколатини суиистеъмол қилганликда гумонланяпти.\nЎтган йилнинг августида Kun.uz Зарафшон шаҳар прокуратураси шаҳар ҳокимининг 2021 йил апрель-май ойларидаги 59 та фармойишини ҳақиқий эмас деб топиш юзасидан судга ариза киритгани ҳақида хабар берган эди. Бироқ прокуратура мазкур иш бўйича апелляция судида ҳам ютқазганди.\nВилоят прокуратурасининг интизомий жавобгарлик тўғрисида иш қўзғатиш ҳақидаги қарори асосида вилоят ҳокими 2021 йил 27 декабрдаги фармойиши билан Зарафшон шаҳар ҳокими Анвар Ражабовга ўртача ойлик иш ҳақининг 30 фоизи миқдорида интизомий жазо қўлланилганди.


08 Ôåâðàëü 2020 13:09 581\nЎзбек бокси тарихида оламшумул натижа қайд этган иқтидорли боксчи, юртнинг мард ўғлони Муроджон Аҳмадалиевни бугун Наманганда катта тантана билан кутиб олинди. Қамчиқ довонидаги вилоятнинг рамзий дарвозасида ҳокимлик ва давлат ташкилотлари, кенг жамоатчилик ва оммавий ахборот воситалари вакиллари иштирокидаги маросим кўтаринки шукуҳда ўтди. Сўнгра Аҳмадалиевнинг вилоят бўйлаб турнесига старт берилди.\nХабарингиз бор, 31 январга ўтар кечаси Муроджон Аҳмадалиев профессионал бокснинг иккинчи ярим енгил вазн тоифасида АҚШда икки йўналиш чемпиони бўлиб турган америкалик Даниэль Романга қарши чемпионлик жангини ўтказиб, ғолиби деб топилганди.\nБу эса Аҳмадалиевга Ўзбекистон тарихида илк марта бир йўла иккита чемпионлик камарини қўлга киритишга замин яратганди.\nСиёсат 21.10.2020 171\nЖамият 19.10.2020 115\nЖамият 17.10.2020 453\nЖамият 17.10.2020 321\nЖамият 17.10.2020 1197\nДунё 16.10.2020 553\nБизнес 16.10.2020 247\nНа Русском 25.09.2020 293\nНаманган вилояти маданий мероси 01.06.2019 29696\nНаманган вилояти маданий мероси 23.10.2018 68969\nНаманган вилояти маданий мероси 17.10.2018 51448


Фарзандини болға билан уриб ўлдирган отага ҳукм ўқилди - Darakchi\nФарзандини болға билан уриб ўлдирган отага ҳукм ўқилди\nЖИНОЯТ 18.10.2021, 12:47\nОта-боланинг навбатдаги жанжали фожиали якун топди. Ота ўз пушти камаридан бўлган ўғлининг умрига ўзи нуқта қўйди...\nБошига кўрпани тортиб, ухлаб қолади\nНазир Худойбердиев (исм-шарифлар ўзгартирилган) маст ҳолатда ўғли Шавкат Худойбердиев билан жанжаллашиб қолади. У ўғлини қасддан ўлдириш мақсадида унинг ухлаб қолишини кутади. Шавкат Худойбердиев телевизор томоша қилиб ётади, бироздан кейин бошига кўрпани тортиб ухлаб қолади. Назир Худойбердиев эса илгаридан тайёрлаб қўйган темир болғани қўлига олиб, ўғлининг бош қисмига бир неча маротаба уриб, ўз фарзандини қасддан ўлдиради.\nСуд-тиббий экспертизасининг хулосасига кўра, Шавкат Худойберидевнинг ўлимига – бош мия юмшоқ пардаси остига қон қуйилиши, бошнинг чап чакка-энса ва асос суякларининг кўплаб, майдаланиб синиши сабаб бўлган.\n“Ўша аёл билан яшамоқчи бўлсанг, алоҳида уй топ...”\nСудланувчи суд мажлисида айбига тўлиқ иқрорлик билдириб, қуйидагиларни маълум қилди:\n— Бир хонали уйда турмуш ўртоғим, ўғлим ва икки нафар вояга етмаган қизим билан истиқомат қиламан. Воқеа содир бўлган куни турмуш ўртоғим қизларимни олиб, Андижон вилоятида яшовчи отасининг уйига кетганди. Ўша куни акамнинг уйига уй юмушларига қарашиш учун боргандим. У ердан кечки пайт уйга қайтсам, ўғлим Шавкат маст ҳолатда ўтирган экан. У менга бир фарзандли аёл билан яшамоқчилигини, уни шу уйга олиб келмоқчилигини айтди. Мен унга “Уй тор, ўзимиз тиқилиб яшаяпмиз, ўша аёл билан яшамоқчи бўлсанг, алоҳида уй топ”, дедим. Шунда Шавкат сенсираб, “Ҳа, акангни уйига бориб келиб, яна бошладингми? Ўша аканг сенга гап ўргатади”, деб акамни, онамни уятсиз сўзлар билан ҳақорат қилди. Ўғлимнинг мени хақорат қилгани алам қилиб, кўчага чиқиб, спиртли ичимлик истеъмол қилдим. Уйга қайтганимда Шавкат телевизор кўриб ўтирарди. Мен ҳам ўғлимнинг ёнига ўтириб, телевизор томоша қила бошладим. Шу пайт унинг телефони жиринглади. Шавкатга ўша аёл қўнғироқ қилиб, ниманидир муҳокама қилиш жараёнида улар тортишиб қолишди. Шунда мен ўғлимга “Кеч бўлди, бақириб гаплашма”, деб танбеҳ бердим. Шавкат эса жим бўлишнинг ўрнига, мени яна хақорат қила бошлади. Шундан сўнг менда уни бирор нарса билан қўрқитиб, тинчлантириш фикри туғилди. Соат тахминан 22:30 ларда ювиниши хонасида турган болғани ўғлим ётган хонанинг бурчагига олиб чиқиб қўйдим. Сўнг ташқарига чиқиб, сигарета чекдим. Ичкарига қайтганимда телевизорнинг овози баланд қилиб қўйилган, ўғлим эса кўрпачани бўйи баробар, бошига тортиб, ухлаб ётарди. Секингина бориб, телевизорни ўчирдим, ўғлим бунга эътибор бермади. Шундан сўнг ҳожатхонага кириб, юз-қўлимни ювдим. Ўғлим ётган хонага қайтиб кириб, бурчакда турган болғани қўлимга олиб, бош томонига ўтдим. Унинг хақоратлари, барча қилиқлари кўз ўнгимдан ўтди, шундан кейин жаҳл билан бош қисмига икки-уч маротаба урдим. Шундан кейин болғани ювиниш хонасига ташлаб, уйни ташқаридан қулфлаганча кўчага чиқиб кетдим. 10-15 дақиқа айланиб, ўзимга келганимдан кейин акамнинг уйига бориб, Шавкатни ўлдириб қўйганимни айтдим. Акам гапимга ишонмай, мен билан биргаликда уйимга борди. Мени уйга киргим келмай, калитни акамга бердим, ўзим кўчада қолдим. У ичкаридан чиқиб, Шавкат ўлиб қолганини айтди. Шундан кейин у “102” ва”103”га қўнғироқ қилди. ИИБ ходимлари келиб, мени ўзлари билан олиб кетишди. Ўғлим охирги пайтларда меъёридан ортиқ даражада спиртли ичимликка ружу қўйганди. У илгари ҳам икки маротаба озодликдан маҳрум қилиш жазосини ўтаганди. Аслида ўғлимни ўлдириш ниятим йўқ эди, бу ишни мастлигимда қилдим. Ҳозирда қилган ишимдан пушаймонман, бундан кейин бошқа жиноят содир этмасликка ваъда бераман. Шуларни инобатга олиб, менга енгилроқ жазо тайинлашингизни сўрайман.\nЖиноятчига жазо тайинланди\nНазир Худойбердиев Жиноят кодексининг 97-моддаси 1-қисми билан айбли деб топилди. Унга ЖКнинг 97-моддаси 1-қисми билан 10 йил озодликдан маҳрум қилиш жазоси тайинланди.\nБаҳриддин ИКРАМОВ, жиноят ишлари бўйича Яшнобод туман суди судьяси,\nЯнгийўл ва Қораўзакда қўлбола алкоголь маҳсулотларини тайёрланганлар қўлга олинди\nФарғона ва Наманган вилоятларида ер майдонларини сотмоқчи бўлган фирибгарлар ушланди\nТошкентда "долларчи" қўлга олинди


Асалари заҳри кимларга ва қачон фойда?! - Darakchi\nСАЛОМАТЛИК 23.03.2018, 15:54\nАзал-азалдан асалари заµри табобатда энг керакли даво чораларидан бири µисобланган. Қадимги Юнонистон, Арабистон ва Миср µамда Осиё µалқларида асаларини чақтириш пайтида одам нохушлик, оғриқ сезса µам, аъзолардаги қон айланиш тезлашиши сезилган. Шу-шу табиблар бу усулдан юзаб касалликларни даволашда фойдалана бошлашган. Асалари заµри қайси хасталикларда асқотиши, кимларга эса умуман тавсия этилмаслиги µақида Наманган вилояти Халқ табобати маркази табиби, шифокор-терапевт Абдуµалил БАННАЕВ маълумот беради.\nДаволаш малакали шифокор-физиотерапевт ёки ушбу амалиёт учун рухсатномаси бўлган табиб назоратида амалга оширилади. Айнан у касалликнинг тури, беморнинг µолати, ёшига қараб, даволаш усули, миқдорини белгилайди. Масалан, қон томир хасталиклари, айниқса, хафақон (қон босимининг ошиши)да асалари қўл-оёқ терисига қўйилади. Ушбу усул ёрдамида беланги, остеохондрозни µам даволаш мумкин. Чунки асалари заµри ичида суяк тизимини мустаµкамловчи моддалар жуда кўп. Невроз, депрессия, юрак-қон томир бузилишларида µам ари чақтиришга мурожаат этиш мумкин. Иммуниет тушганда, ортиқча вазнда, подагра касаллигида, кексалардаги тарқоқ склероз, хотира пасайишида µам қўл келади.\nБиринчи чақтириш бел соµасига амалга оширилиб, атиги 5 сония асалари танага қўйилади. Ҳар куни чақтириш муддати 5 сониядан узайтирилиб борилади.\nБунда биринчи куни битта асаларини қўйиб, µар куни уларнинг сонини биттага кўпайтирилади. Ҳаммаси бўлиб танага 10-15 тагача асалари қўйиб чақтириш мумкин. Агар бемор чақтиришни кўтаролмаса, муолажа кунора амалга оширилади.\nАсалари заµри билан даволашда бир кунда 4-6 тагача асаларини чақтириш мумкин. Бунда даволаш муддати ўнта муолажани ўз ичига олади. Илк олтита муолажадан кейин, чақтириш учтагача камайтирилади.\nЭркаклардаги жинсий заифликни даволашдаасалари чақтириш чов ораси ва тизза остига бажарилади.\nЗарари µам бор!\nОдамни ари чаққанида тери остига заµри билан бирга ниши µам тушади. Айнан шу заµар туфайли қизиш, ачишиш ва бошқа нохуш белгиларни сезамиз. Асалари заµри таркибида гистамин моддаси бор. Уни эса аллергияга мойил одамлар кўтаролмайди. Чунки аллергикларнинг қонида ушбу модданинг миқдори табиатан юқори бўлади. Натижада, одамнинг юзи шишиб кетади, вақтида тиббий ёрдам кўрсатилмаса, анафилактик шок µолати юз бериши мумкин. Айниқса, қандли диабет билан оғриган, µомиладор аёллар, иситма, ўсма касаллиги бор беморлар, ошқозон ости бези, юрак касалликлари қўзғаган пайтда, буйракдаги тошда даволашнинг бу тури тавсия қилинмайди.\n!Гормонал дори қабул қиладиган, климакс ёшидаги аёллар ушбу муолажани кўп қўлламасликлари шарт. Асалари чақтириш усули аёлларда остеопороз касаллигини кучайтириши мумкин.\nБемор жисмонан µаракатчан бўлиши, яъни µар куни бадантарбия билан шуғулланиши, очиқ µавода сайр қилиши, асосан сутли-сабзавотли овқатлар истеъмол қилиши ва камроқ гўшт ейиши тавсия этилади.\nАйниқса, даволаниш пайтида гимнастика, уқалаш муолажалари билан шуғулланган одамлар тез тузалади. Умуртқа касалликлари, остеохондроз, беланги ва невралгияларни даволашда асалари сути, мумини қабул қилиш µам яхши натижа беради.


Улуҳият ‒ илоҳга иймон келтириш масаласи (бешинчи мақола)\n11:30 / 27.04.2020 812 pdf Ўқиш режими + -\nАсарда муаллиф бир қатор ақидавий масалаларни муолажа қилади. Уларнинг асосийлари ҳақида қисқача маълумот бериб ўтамиз.\nИмом Мотуридий жавҳарларнинг ҳодис ‒ пайдо бўлганини Аллоҳнинг борлигига далил деб қарайди. У киши жавҳарларнинг ҳодис эканини уч восита ила исботлайди:\n1. Хабар воситаси ила. Аллоҳ таоло башариятга пайғамбарларга ваҳий қилиш орқали бу оламнинг яратгувчиси ва тадбирини юритгувчи Парвардигори эканини хабар қилган. Пайғамбарларнинг чиндан Аллоҳнинг элчиси экани мўъжизалар билан тасдиқланган.\n2. Ҳис орқали. Оламдаги барча нарса бошқага муҳтож ва бу унинг бошқа тарафидан яратилган эканини билдиради. Масалан, жонзотлар ўзининг қачон, қандай яратилганини билмайди ва ҳатто ўзидаги бузилишни тўғрилашдан ожиз. Бу ҳолат ўликларда ҳам, жонсиз ашёларда ҳам мавжуд.\n3. Ақл билан. Маълумки, барча махлуқотларда ўзгариш бор. Ўзгариш воқе бўладиган ҳар қандай нарса махлуқ, яъни яратилган бўлади.\nИмом Мотуридий Аллоҳ таолонинг исму сифатларига, уларнинг буюклигига борлиқнинг ўзи далолат қилади, дейди. Борлиқдаги гўзаллик, тартиб-интизом, ажойиботлар бу оламнинг яратувчиси чексиз қудрат ва улуғвор сифатларга эга эканини билдиради. Бироқ, бу сифатлар махлуқлардаги сифатлардек эмас, ўзига хос, ўхшаши йўқдир, фақат уларни инсон зеҳнига яқинлаштириш учун башарга маълум бўлган сўзлар билан ифодаланган. Бу борада «У Зотга ўхшаши йўқдир» (Шуро сураси, 11-оят) ояти барча тавсифларга асос бўлади.\nАллоҳ таолонинг барча сифатлари азалий бўлиб, бунда зотий сифатлар билан феълий сифатлар орасида фарқ йўқ. Аллоҳ таолонинг исм-сифатлари тавқийфийдир, яъни фақат ваҳий билан билинади. Қуръон ва Суннатда келган барча исм-сифатларга иймон келтириш вожиб.\nИмом Мотуридийнинг ибораларидан шуни англаймизки, сийғаси ўзи сифатни англатган исмлар «зотий исмлар« дейилади. Масалан, Ҳайй ‒ тирик, Олим ‒ билувчи, Қодир ‒ қодир, қудратли, Раҳмон ‒ меҳрибон... Аммо ушбу сўзларнинг масдари, яъни тусланмаган шакли эса «зотий сифатлар» деб аталади. Масалан, Ҳаёт, Илм, Қудрат, Раҳмат каби.\nИмом Мотуридий «салбий сифатлар» деган истилоҳ орқали Аллоҳ таолони махлуқларга ўхшатишни ҳамда ажзу нуқсонни англатадиган маъноларни нафий қилади.\nИмом Мотуридий барча жисмлар махлуқ эканидан келиб чиқиб, «жисм» сўзини Аллоҳга нисбатан ишлатиб бўлмаслигини таъкидлайди ва бунгга ақлий, нақлий ҳамда ҳиссий далилларни келтиради. Шунга кўра, Аллоҳ таолога «жисм» сўзини ишлатиш мутлақо жоиз эмас, «бошқа жисмларга ўхшамайдиган жисм», дейиш ҳам мумкин эмас, дейди. Зеро, жисм сўзини Аллоҳга нисбатан қўллашга бирорта шаръий насс ‒ Қуръон ва Суннатда далил йўқ. Шунингдек, Аллоҳ таолога ақлли, зийрак, уқувли деган сўзларни нисбат бериш ҳам худди «жисм» сўзи каби жоиз эмаслигига уммат иттифоқ қилган.\nАллоҳ Таолонинг исмлари тавқийфий экан, У Зотга «шайъ» (нарса) сўзини айтса бўлади. Аллоҳ таоло Қуръони Каримда: «Айт: «Қайси нарса энг катта гувоҳликдир. Аллоҳ деб айт!» (Анъом сураси, 19.оят.) Аммо бунда ҳам танзиҳ устувор бўлади.\nИмом Мотуридий қуйидаги мавзулар хусусида алоҳида баҳс юритади:\n1) Субутий сифатлардан бўлган «Калом» сифати ва унинг қадим ёки махлуқлиги ҳақида. У киши Калом Аллоҳ таолонинг зотий сифатларидан эканини айтади.\n2) Қиёмат кунида Аллоҳ таолони кўриш масаласи. Аллоҳ таолони кўриш бу дунёдаги кўриш каби бўлмасли ва бинобарин, Аллоҳни бу дунёда кўриб бўлмаслиги, аммо охиратда мўминлар У Зотни кўриши муқаррар эканига ақлий ва нақлий далил келтирилади. Аммо бу кўриш ҳам иҳота билан бўлмаслигини таъкидлайди ва ҳақиқатини Аллоҳга тавфиз этади.\n3) Қуръон оятларига кўра, Аллоҳ таоло Аршга истиво қилган деб биламиз. Бироқ, уни бирор маънога чекламаймиз. Аллоҳ таоло бор, макон йўқ эди. У Зот азалда қандай ягона Зот бўлган бўлса, ҳозир ҳам ўшандай, ҳеч қандай махлуқларга муҳтож эмас. Бу борада асарда қуйидагиларни ўқиш мумкин:\n«Аллоҳ таоло макон йўқ пайтда ҳам бор эди. Маконлар йўқ бўлиб кетиши ҳам, бўлмаслиги ҳам мумкин. Аммо У Зот қандай бўлса, ўшандайдир. Ҳозир қандай бўлса, ўшандай эди. У Зот ўзгаришдан, заволдан, ботилликдан устундир. Биз бу ҳақда танзилда – Қуръонда келган нарсани айтамиз ва унинг таъвилида қатъий гап айтмаймиз, чунки бошқа маънонинг ҳам эҳтимоли бор. Биз Аллоҳ ирода қилган нарсага иймон келтирамиз. Танзил (Қуръон) ила собит бўлган ҳар бир нарса ҳам шунга ўхшаш».\n4) Банданинг амалини Аллоҳ яратиши, Аллоҳ таолонинг иродасини бандаларнинг бажарадиган феълларга таъсир кўрсатиши ҳақида.\n5) Ирода сифатининг қазо ва қадарга нисбатан тушунилиши ҳақида.\n6) Аллоҳни кўриш ҳақидаги хабарлар ҳам муташобеҳ ҳисобланиб, у ҳақда ҳам танзиҳ, яъни Аллоҳ таолога нолойиқ билинган ҳолатларни инкор қилинади.\nБир сўз билан айтганда, Имом Мотуридий асарда Исломдаги фирқалар ва ундан ташқари турли оқимларга раддия берар экан, соф аҳли сунна ақийдасини баён қилади.\n17:10 / 26.04.2020 2112\nАллоҳим, Иброҳимнинг яхшиликларини ёдингда сақла!\n08:18 / 27.04.2020 425\n2783 13:40 / 16.06.2019\nАмалини сир сақлаган одамга ажр бор\nАбу Ҳурайра розияллоҳу анҳу ривоят қилинади.Расулуллоҳ соллаллоҳу алайҳи васалламга бир одам .Эй Аллоҳнинг Расули, бир одам қилган амалини яширади. Агар у билиниб давоми...\n2470 21:30 / 05.03.2019\nДуо ёзилган туморни тақиб юриш жоизми?\nСавол Кўз тегмасин, деб чақалоқларнинг қўлига кўзмунчоқ тақиб қўйиш бидъат эканлигини биламан. Лекин дуо, оятлар ёзилган тумор тақиб юриш мумкинмиЖавоб давоми...\n2724 18:02 / 04.11.2018\n860 08:00 / 27.01.2020


Яхшибоевни қандай соврин кутяпти? – O'zbekiston Milliy paralimpiya qo'mitasi\nБеларусь чемпионати ўзбекистонлик легионер Жасур Яхшибоев учун ҳар томонлама омадли келганини алоҳида таъкидлаш лозим. Ҳамюртимиз иштирок этаётган “Шахтёр” сўнгги тур олдидан мусобақа жадвалида асосий рақобатчиси БАТЭдан бир очкога ортда қолаётган бўлса-да, ҳали назарий жиҳатдан сўнгги тур олдидан чемпионлик учун даъвогар ҳисобланади. Охирги ўйинда нималар юз бериши мумкинлигини ҳеч ким билмайди.\n28 ноябрь куни бўладиган охирги учрашувда Яхшибоев жамоаси ўз майдонида чемпионат ўртамиёнаси “Минск”ни қабул қилади ва катта эҳтимол билан уч очкони қўлга киритади.\nБАТЭ эса, сафар учрашувида “Динамо-Минск” меҳмони бўлади. “Динамочилар” ўтган мавсумда совринли ўринлардан қуруқ қолиб, чемпионатни тўртинчи поғонада якунлаганди. Бу йил борисовликларни енгган тақдирда, учинчи ўринни эгаллаши мумкин. Назарий жиҳатдан бунга имкон бор.\nДемак, Беларусда чемпионлик масаласи ҳали ечимини топгани йўқ. Жасур Яхшибоев чемпион бўлишидан умид узмаймиз.\nЎзбекистонлик легионер тўпурарлар баҳсида БАТЭ ҳужумчиси Максим Скавишга ютақазиб қўйганини тан олишга мажбурмиз. Сўнгги тур олдидан беларуслик тўпурар ҳисобида 19 та гол бор. Жасур Яхшибоев учта тўпга ортда қолмоқда. Энди, Жасур охирги ўйинда камида покер қайд этиб, Скавишнинг гол урмаслиги бу фантастика бўлиб кетади.\nЯна ким билади, дейсиз?\nЖасур Яхшибоев индивидуал совринларга даъвогарлигини сақлаб қолди. Хусусан, ўзбек футболчиси гол+пас тизими бўйича ҳаммадан яхши натижа қайд этган. Рақиблар дарвозасини 16 маротаба ишғол қилган ҳамюртимиз жамоадошларининг гол уриши учун олтита вазиятда тўпни аниқ ошириб берган. Жасур бу борада 22 очко тўплади.\nГол+пас тизимида унинг энг яқин таъқибчиси Максим Скавиш урган голларидан ташқари бир марта самарали пас узатган ва жами 20 баллга эга. Учинчи ўринда бораётган БАТЭ футболчиси Павел Нихайчик 12 та тўп киритиб, 7 марта ассистентлик қилган ва унинг ҳисобидаги баллар 19 тага етди.\nБундан ташқари, Жасур “Прессбол” танлови бўйича чемпионатнинг энг яхши футболчиси бўлишга асосий даъвогар бўлиб турди. Бу рейтингда футболчиларнинг ҳар бир учрашувда қўлга киритган баллар йиғиндисининг ўрталамаси ҳисобга олинади.\nРейтингда кўтарилиш ва ўз ўрнини сақлаб қолиш учун футболчилар чемпионат давомида барқарор ўйин кўрсатиши керак. Жасур Яхшибоев биринчи даврани “Энергетик-БГУ”, чемпионатнинг иккинчи ярмини “Шахтёр”да ўтказаётганига қарамай, мусобақада мунтазам юқори савияда ўйнамоқда. У илк турларданоқ, энг яхши футболчилар рейтингининг биринчи поғонасига кўтарилиб олди ва ҳозиргача пешқадамликни ҳеч кимга бермай келмоқда.\nЯкунланган 29 тур натижаларига кўра, Жасур Яхшибоев 26 та учрашувда 5,63 балл жамғарган. Иккинчи ўринда турган БАТЭ етакчиси Игорь Стасевич ҳисобида 5,50 балл бор. Кучли учликни якунлаб турган “Торпедо-БелАЗ”нинг бразилиялик легионери Габриэл Рамос ҳисобида 5,44 балл бор. Жасур охирги учрашувда энг пас балл олган тақдирда ҳам умумий ҳисобда унга ҳеч ким етолмайди.\nРейтинг натижалари билан танишинг:\nШомуродовни олишни истаган Россия клублари “Женоа”га яқинлаша олмади!\nЎзбекистондаги хоккей клублари сони яна биттага кўпаяди


2,3 миллиондан ортиқ ўзбекистонлик хорижда ишламоқда\n08:50 / 19.06.2019 10077\nЎзбекистон Республикаси Президенти Администрацияси ҳузуридаги Ахборот ва оммавий коммуникациялар агентлиги анжуманлар залида Ўзбекистон Республикаси Бандлик ва меҳнат муносабатлари вазирлиги раҳбари ва мутасаддилари иштирокида «Ўзбекистондаги меҳнат бозори ҳолати, мажбурий меҳнат ва меҳнат миграцияси тизими» мавзусидаги очиқ мулоқот бўлиб ўтди. Бу ҳақда ЎзА хабар қилади.\nМулоқотда Ўзбекистон Республикаси бандлик ва меҳнат муносабатлари вазири Шерзод Кудбиев бошчилигидаги мутасаддилар ҳамда масъул лавозимдаги бошқа ходимлар иштирок этди.\nАнжуман меҳнат бозорининг бугунги ҳолати, мажбурий ва болалар меҳнатига йўл қўймаслик, ташқи меҳнат миграцияси, Корея бўйича янги танлов тизими, EPC Тоpic тести каби долзарб масалалар муҳокамасига бағишланган.\nТадбирда тақдим этилган рақамларга эътибор берсак, ҳозирги кунда меҳнатга лаёқатли аҳоли сони 19 миллионга яқин бўлса, банд аҳоли сони 13 миллиондан зиёд. Уларнинг 5 миллиондан ошиғи расмий секторда, 8 миллионга яқини норасмий секторда банд. Хорижда ишлаётганлар сони эса 2 миллион 300 мингдан зиёдни ташкил этади.\nВазирлик комиссияси Фарғонадаги сайёр қабул бўйича текширувни якунлади, бир неча мутасаддига чора кўрилиши белгиланди\nШерзод Кудбиев Фарғонада «саҳналаштирилган қабул» ўтказдими? Вазирлик мақолага муносабат билдирди


ОДИНАХОН МУҲАММАД СОДИҚ: «ҚАЙНОТАНИ ДАДА ДЕЙИШ...» (1-ҚИСМ) » O'zbekiston musulmonlar idorasi Qashqadaryo viloyati vakilligi rasmiy sayti\n1442 йил 15 Рабиъус соний | 2020 йил 30 ноябрь, Душанба.\nОДИНАХОН МУҲАММАД СОДИҚ: «ҚАЙНОТАНИ ДАДА ДЕЙИШ...» (1-ҚИСМ)\n14-11-2020, 08:10 642 Ўқиш режими + -\nAzon.uz'нинг "Онлайн савол-жавоб" лойиҳасида "Оила ва жамият" мавзусида суҳбат ташкил қилинди. Унда "Muslimaat.uz" ва "Бинту Содиқ" саҳифалари муаллифи, олима Одинахон Муҳаммад Содиқ ҳозирги кунда жамиятимиздаги долзарб мавзулардаги кўплаб саволларга жавоб бердилар.\n- Ассалому алайкум, устоз! Бугун сизни “Онлайн савол-жавоб” лойиҳасида кўриб турганимиздан хурсандмиз. Ташрифингиз учун ташаккур! Дастуримизнинг навбатдаги меҳмони сиз бўлишингиз ҳақидаги хабарни эълон қилганимиздан сўнг то бугунга қадар кузатувчиларимиз томонидан жуда кўп саволлар келиб тушди. Ана шу саволларни саралаб, сизга тақдим этиш ниятидамиз. Ижозат берсангиз, саволларни ўқишни бошлайман. Демак илк савол қуйидагича “Ассалому алайкум, устоз лойиҳага ташриф буюришингиз биз учун хушхабар бўлди. Сизга саволим шундай : “Отинойилар курслари ташкил этилганми ва ушбу курсда истаган муслима қиз-аёллар ўқий олишадими?”\nОдинахон Муҳаммад Содиқ: Савол берувчи қизимизга Ваалайкум ассалом деймиз. Бисмиллаҳир роҳманир роҳийм. Бу саволларидан отинойиларга таълим берадиган курсларни назарда тутган бўлсалар, бундай курсларимиз йўқ. Лекин отинойи вазифасида хизмат кўрсатиб келаётган онахонларимиз, опаларимиз учун вақти-вақти билан курслар ташкил қилинади. Бу курслар расмийлар, диний идора томонидан уюштирилади. Бу курсларда ўзининг устида ишлаш, малака ошириш каби ишлар амалга оширилади. Бу курсларнинг ҳаммаси маълум бир йўналиш ва вақт асосида олиб борилади. Лекин отинойилар тайёрлайдиган махсус курслар мавжуд эмас.\n- Савол йўллаган кузатувчимизнинг навбатдаги саволлари: “Устоз, сиз томондан берилаётган, манфаатли илм бўлаётган ва афсуски, охирлаб бораётган "40 ҳадис шарҳи" дан кейин режада муслималар учун яна қандай ўқув дастур тақдим этадилар?\nОдинахон Муҳаммад Содиқ: Аввало, “40 ҳадис шарҳи”ни тақдим қилиб бораётганимиздан, Аллоҳ таоло бунга муваффақ қилганидан ва буни кузатиб бораётган, таълим олаётган ва бундан манфаатланаётган ҳолатларни кўриб жуда хурсанд бўляпмиз. Аллоҳ таоло манфаатли қилсин. Кўп опа-сингилларимиз бу ҳадисларни ёд олишяпти. 40 ҳадисни ёд олганларга ажр-савоблар айтилган. Улар ҳадисни ўрганиб, ҳаётларига ҳам татбиқ қилиш ниятида туришибди. Аллоҳ муваффақ қилсин. Имом Нававий раҳматиллоҳ алайҳдан қолган бу “40 ҳадис” жуда машҳурдир бўлиб, динимиз асосларини ичига олган, ҳар соҳадаги энг муҳим ҳадислар мажмуасини тақдим қилган. Албатта, бу лойиҳамиз ниҳоясига етганидан сўнг, бошқа режаларимиз ҳам бор. Хусусан, илм бошида турган ўқувчиларимиз учун мўлжалланган, бошланғич таълим учун хосланган арабий матнларни хоҳ назм, хоҳ наср шаклида тайёрлаб, эълон қилиш саъй-ҳаракатидамиз. Шу билан бирга Имом Ғаззолий қаламига мансуб “Эй фарзанд” китобини шарҳ қилмоқчимиз. Бу китоб эълон қилинганидан сўнг, кўпчилик манфаатланганини эътироф қилишди. Лекин шарҳи билан бўлса, янада ўзлаштириш енгил бўлишини айтиб мурожаат қилишган. Шу сабабли бу ҳам режамизда бор. Бундан ташқари “Туҳфатул атфол”, “Кифоятул ғулом” каби асарларни бошлаяпмиз. Асар номларини эшитган инсонлар бу ёш болалар учун мўлжалланган деб ўйлаши мумкин. Китобларнинг номлари ёш болаларга аталган бўлса ҳам, аслида китоб илмда ёш бола бўлган, бошланғич билим олиш ниятидагилар учун аталган. Шу каби илм эшигини очиб берувчи яна бир қанча режаларимиз бор. Аллоҳ муваффақ қилса, ҳаммасини шарҳи ҳамда матни билан, ўрганиш учун қулай шаклда тақдим этиб борамиз. Ҳозирда “40 ҳадис” ҳам таржимаси, шарҳи ҳамда овозли ёзуви билан эълон қилиняпти. Барчасини шу шаклда бериб боришга ҳаракат қиламиз. Келгусида бу асарни китоб ҳолида янада тўлиқ шарҳини баён қилиш ниятимиз бор. Бунинг давомидан Пайғамбаримиз саллаллоҳу алайҳи васаллам сийратларига, ақида, фиқҳга оид энг зарурий илмларни ҳам қўшамиз. Аллоҳ таоло муваффақ қилсин...\n- Жавобингиз учун раҳмат, устоз. Навбатдаги савол: Ассалому алайкум, устоз! Аёл киши эрининг ота-онасини дада, она деб чақириши ёки эр киши хотинининг ота-онасини дада, она деб мурожаат қилиши тўғрими? Шариат қоидасига кўра, қайнота ва қайнонага нима деб мурожаат қилиш керак?\nОдинахон Муҳаммад Содиқ: Шарий таълимотларимизда қайнона-қайнотага мурожаат қилиш борасида маълум бир тавсиялар йўқ. Шунингдек, қайнона-қайнотага “ота, она” деб бўлмайди деган тақиқ ҳам мавжуд эмас. Бу ихтиёрий масала бўлиб, бундай вазиятларда асосан урф-одатга таянилади. Ҳар бир юртнинг ўзига яраша урфи мавжуд. Агар бу урф-одатлар шариатга, унинг асосларига хилоф бўлмайдиган бўлса,унга амал қилиш жоиздир. Ақлий назар билан қаралганда, турмуш қургандан сўнг эр-хотин ҳамма нарсада бир-бирига шерик бўлади. Жумладан, ота-онада ҳам бир-бири билан бўлишишади, эрнинг ёки хотиннинг ота-онаси жуфти учун ҳам ота-она мақомига чиқади. Шу жиҳатдан, қайнона-қайнотага “ота, она” деб мурожаат қилишлари мумкин. Бу урфимизга киритилган нарса, ота-оналаримиз ҳам шуни исташади. Бордию, келин турмуш қургандан сўнг қайнонасига ”она”, қайнотасига “ота” деб мурожаат қилмаса, бу уларни ранжитиши мумкин. Уларнинг розилиги мақсадида ҳам бундай мурожаат қилиш жоиз ҳисобланади. Бу билан турмуш ўртоғининг ҳам розилигига сабаб бўладиган бўлса, бу нарса, албатта, жоиз, вақти келса, ажрли иш деб ҳам тан олинади.\nҚУНУТ ДУОСИНИ ЁДЛАМГАН КИШИ НИМАНИ ЎҚИЙДИ?\nҚАБРДА ГАПИРГАН ЙИГИТ\nФАТВО: ЎҒИЛ ТЎЙ(СУННАТ ТЎЙ) ҚАЧОН ҚИЛИНАДИ?\n«ҚАЙНОНАСИ ЎЛГАН КЕЛИННИНГ ҚАЙНОТАСИ БИЛАН БИР УЙДА ЯШАШИ...» (3-ҚИСМ)\nҚАНАҚА МАСҲИГА МАСҲ ТОРТИШ МУМКИН?\nҲАЁТИНГИЗНИ ЎЗГАРТИРАДИГАН 5 ОЯТ\nҚУРЪОН ВА ҲАДИСДАН КИМ ҲУКМ ОЛИШГА ҲАҚЛИ? МУҲАММАДИ ДОМЛА ҚАРАЕВ 5-ҚИСМ\nҚУРЪОН ВА ҲАДИСДАН КИМ ҲУКМ ОЛИШГА ҲАҚЛИ? МУҲАММАДИ ДОМЛА ҚАРАЕВ 4-ҚИСМ\nҚУРЪОН ВА ҲАДИСДАН КИМ ҲУКМ ОЛИШГА ҲАҚЛИ? МУҲАММАДИ ДОМЛА ҚАРАЕВ 3-ҚИСМ\nҚУРЪОН ВА ҲАДИСДАН КИМ ҲУКМ ОЛИШГА ҲАҚЛИ? МУҲАММАДИ ДОМЛА ҚАРАЕВ 2-ҚИСМ


30 Октябрь 15:32\nNUR-SULTAN. Kazinform – Қозоғистон Президенти Қасим-Жомарт Тоқаев қозоғистонликларни карантин чораларига риоя қилишга чақирди, деб хабар беради Kazinform.\n«Коронавирус эпидемиясининг кўплаб хорижий мамлакатларда тарқалиши ташвишга солади. Ҳамма жойда қатъий чоралар кўрилмоқда. Мен қозоғистонликларни Соғлиқни сақлаш вазирлигининг тавсияларини бажаришга ва карантин чораларига риоя қилишга чақираман.\nҲукумат бизнес ва иқтисодиёт манфаатлари учун ишлайди. Пандемия билан биринчи тўлқинга қарши курашиш тажрибасига суянилади. Ҳокимларга эпидемиологик вазиятдан келиб чиқиб қарор қабул қилишни буюраман. Аммо барчаси тўғридан-тўғри фуқароларнинг ўзларига боғлиқ», - деб ёзди Президент Twitter саҳифасида.


НАТО Россияга қарши режа устида бош қотирмоқда – ОАВ | Qalampir.uz\nНАТО Россияга қарши режа устида бош қотирмоқда – ОАВ\nОлам\t21 Октябрь 2021 22:29 6210\nНАТО ҳарбий-сиёсий альянсига аъзо давлатларнинг Мудофаа вазирлари Россиянинг Европага қилиши мумкин бўлган эҳтимолий ҳужумига қарши туриш учун янги режани тасдиқлашни режалаштирмоқда. Бу ҳақда “Reuters” агентлиги ёзмоқда.\nНашрнинг ёзишича, НАТО Мудофаа вазирлари бугун, 21 октябрь куни бир нечта жабҳаларда ҳар қандай эҳтимолий ҳужумдан ҳимояланиш бўйича янги кенг қамровли режани келишиб олиш ниятида.\nҚайд этилишича, альянс ҳозир Хитойга аввалгидан кўра кўпроқ эътибор қаратаётганига қарамай, НАТО “ҳамон Москвани тийиб туришга қатъий қарор қилган”.\n“Режада Болтиқбўйи ва Қора денгиз минтақаларида бир вақтнинг ўзида ҳар қандай ҳужум, шу жумладан, ядровий қурол, кибер қурол ва космик тизимлардан фойдаланиш эҳтимоли кўзда тутилган”, дейилади хабарда.\nХабарга кўра, агар катта зиддият келиб чиқса, унда барча ҳудудаларда ҳарбий операциялар амалга оширилади. Бир вақтнинг ўзида турли хил воқеалар содир бўлиши мумкин, бу ҳар томонлама тайёргарликни талаб қилади.\nЭслатиб ўтамиз, бугун, 21 октябрь куни бошланган НАТОга аъзо давлатларнинг Мудофаа вазирлари учрашуви эртага, 22 октябрь куни ҳам давом этади. Ушбу учрашув давомида Россия ва НАТОнинг Брюссель ва Москвадаги ваколатхоналари ёпилишининг эҳтимолий оқибатлари кўриб чиқилади.\nЭслатиб ўтамиз, Россия Ташқи ишлар вазири Сергей Лавров ноябрь ойининг бошидан мамлакатнинг НАТОдаги доимий миссияси фаолияти тўхтатилишини маълум қилганди. Бунга қадар Шимолий Атлантика альянси Россиядаги доимий ваколатхонасининг саккиз нафар ходимини аккредитациясини бекор қилганди.\nМаълумот учун, НАТО 30 та давлатни ўз атрофида бирлаштирган ҳарбий-сиёсий блок ҳисобланади. Ушбу альянс 1949 йилда АҚШда Европа давлатларини СССР ҳужумидан ҳимоя қилиш мақсадида тузилган. Бироқ, СССР қулагандан кейин ҳам НАТО ўз фаолиятини тўхтатмади, балки Россия томон географик жиҳатдан ўз таъсирини кенгайтириб борди.\nҚайд этиш керакки, ушбу альянснинг асосий тамойили – агар ҳарбий блок аъзосига ҳужум бўлса, НАТОнинг қолган аъзолари уни ҳимоя қилиш ва душманга қарши куч ишлатишга ўтади.\n18 Январь 15:46 85257\n19 Январь 14:56 70321\n18 Январь 22:59 64663\n18 Январь 17:47 50104\n20 Январь 16:02 35985


45 йилдан бери ювинмайдиган одам - zarnews.uz\nЭроннинг жанубий ерларида Форс вилояти ҳудудининг Дежаҳ қишлоғида 85 ёшли қария яшайди, унинг исми "Гиннеснинг рекордлар китоби" саҳифаларида аксилрекордчи киши сифатида ёзилган.\nКекса Амун умуман ювинмайди ва 20 ёшидан бошлаб деярли бутун умри сувга яқинлашмайди.\nНега эронлик сувдан қочади?\nБу иркитнинг шахсий рекорди қирқ ҳам эмас, балки олтмиш йилдан ошади. У узоқ умр кўриши ва ҳар хил касалликларга чалинмаслигини айнан ўзининг ҳаёт тарзи билан боғлайди. Журналистларнинг унинг бундай қадам қўйишига нима ундагани тўғрисидаги саволига у ёшлигида қийин руҳий вазиятга тушиб қолгани ва шундан сўнг ўзига айнан шундай турмуш тарзига риоя қилишга қатъий сўз берганлигини айтган.\nБундан ташқари Амун ўзини жуда бахтли ҳис қилади ва умрининг охиригача антисанитария шароитида яшаб ўз одатларини ўзгартирмоқчи эмас. Қолаверса, бу қария ўз тамойилларини ўзгартириб, тоза сувга тегса, дарҳол касал бўлиб қолишига амин.\nУ ўзи тутган маҳаллий ҳайвонларнинг оловда қовурган гўштини энг мазали таом деб билади. Бир вақтлар нефть сақланган цистерналарда ёмғир сувини йиғиб ичади. Зоҳид қария иссиқда танаси ҳолатини мувозанат ҳолатда сақлаш учун иложи борича кўп сув ичишга ҳаракат қилади.\nТашқи кўриниши ва севимли машғулотлари\nЭрон кенгликлари яшовчисининг танаси лойдан чиққан филнинг терисига ўхшаб қалин кир қатлами билан қопланган, кийимлари ҳам шу аҳволда. Кийимлари йиртилиб яроқсиз ҳолга келганда, у ахлат қутисидан топиб олган бошқа кийимга алмаштиради. Ҳаво совуқ бўлганда бу ғалати киши Эрон урушлари давридан буён ерда ётган ҳарбий дубулғасини кийиб олади.\nҒалати чол ҳеч қачон тоза овқат, кийилмаган кийим ёки уй-рўзғор буюмларини олмайди. Бундан ташқари, у қишлоқ аҳолисининг бундай садақаларидан хафа бўлади. Ахир, тоза ва янги ҳамма нарсаларни у ўзига ман этиб қўйган-да. Бахтли зоҳид ўзи қазиб олган ертўлада ухлайди. Қаттиқ об-ҳаво шароитида яшаб туриш учун унга ҳамдард бўлган кишилар ғиштдан қилинган қути қуриб қўйишди.\nКирлар шоҳи кун давомида нима қилади?\nАйтишларича, у эркинлик ва бекорчиликдан завқланади – атрофни айланиб чиқиб, ахлаттепада ташланган нарсалардан нимадир топади, овқат излайди, табиатдан баҳраманд бўлади. Бундан ташқари, у цивилизацияга интилмайди ва ўзини қувноқ ва мукаммал инсон деб ҳисоблайди.


АКТ вазирлигида ЕХҲТ департаменти раҳбари билан...\n30.01.2019 16:39 0 299\nАхборот технологиялари ва коммуникацияларини ривожлантириш вазирлигида Европада хавфсизлик ва ҳамкорлик ташкилоти (ЕХҲТ)нинг Трансмиллий таҳдидларга қарши курашиш бўйича департаменти раҳбари Раса Остраускайте хоним билан учрашув бўлиб ўтди. Бу ҳақда вазирлик матбуот хизмати хабар берди.\nАхборот технологиялари ва коммуникацияларини ривожлантириш вазири ўринбосари Б. Олматов ЕХҲТ вакилларига «Ўзбекистон Республикасига АКТ соҳасидаги трансмиллий таҳдидларга қарши кураш салоҳиятини мустаҳкамлашда кўмаклашиш» лойиҳасини амалга оширишда кўрсатилган кўмак ҳамда амалга оширилган ишлар учун миннатдорлик билдирди.\nРаса Остраускайте хоним ушбу лойиҳани амалга оширишда ҳамкорликдаги фаолиятнинг муваффақиятларини алоҳида эътироф этди.\nТомонлар ахборот-коммуникация технологиялари соҳасида келгусида ҳам амалий ҳамкорликни ривожлантиришдан манфаатдор эканликларини билдирдилар.\nАКТ вазирлиги учрашув ЕХҲТ


АЁЛЛАР БАНДЛИГИГА КЎМАК… – Ўзбекистон касаба уюшмалари Сирдарё вилоят Кенгаши\n17/07/2021 sirdaryo 0 Comments\nАёл зотининг қўли гул. Озгина шароит ва имконият берилса, моҳир қўллари билан мўжизалар ярата олади. Айниқса, оиласи, яқинлари учун барча имконини ишга солади. Хотин-қизлар муаммоларини ҳал этиш, уларни қўллаб-қувватлаш борасидаги амалий ишларда иштирок этиб бунга яна бир карра амин бўлдим.\nТуманнинг “Шарқ ҳақиқати” мфйсида яшовчи Дилноза Охунова ана шундай қўли гул, оқила аёллардан. 3 нафар фарзандни ўстириш билан нуроний қайнота ва қайнона хизматини қилиб келмоқда. Турмуш ўртоғи II гуруҳ ногирони бўлганидан сўнг рўзғор ташвишида унга кўмаклашиш учун ҳам бел боғлади. Уй шароитида ярим тайёр хамир маҳсулоти, юпқа пишириб яқин дўконларга тарқатди. Пазандалик бўйича маҳоратини ошириш, кўпроқ турдаги маҳсулот тайёрлаш учун етарли имкони йўқ эди. Боиси, шу кунгача маҳсулотларни газ плитаси ва ўчоқ ёрдамидагина тайёрлаётган эди. “Аёллар дафтари”га киргач, унга мини печь берилди.\n-Рўзғоримиз учун айни керакли жиҳозга эга бўлдим, -дейди Дилноза Охунова, -Хонадонимизга яқин дўконларга турли ширинликлар тайёрлаб сотадиган бўлдим. Оилага оз бўлса-да, ҳиссамни қўшиб, рўзғоримизга барака китириш ниятидаман.\nМаълумот учун, Гулистон туманида “Аёллар дафтари”га тоифалар бўйича жами 2 минг 422 нафар хотин-қиз рўйхати шакллантирилган. Айни пайтда уларга ёрдам кўрсатилиб, муаммолари ечимига эришилди. Жумладан, 1 минг 8 нафар ижтимоий ҳимояга муҳтож ишсиз аёллар муаммосига ечим топилди. 466 нафарига 4 миллиард 789 миллион сўм маблағи ажратилди. 191 нафар хотин-қиз касбга қайта ўқитилди. Бандлигини таъминлаш мақсадида 147 нафарига мини печь ва 20 нафарига тикув машинаси тарқатилди. Доимий ва жамоат ишларига 184 нафари жойлаштирилди.\nГулистон тумани маҳалла ва\n← МАНЗИЛ-КОЛОНИЯ ВА ТЕРГОВ ҲИБСХОНАЛАРИГА МОНИТОРИНГ ТАШРИФИ АМАЛГА ОШИРИЛДИ\nОРОМГОҲ- КИТОБ ҲАМРОҲ →\n28/12/2016 sirdaryo КЎТАРИНКИ РУҲДА Янги йил байрами тадбирлариda fikr bildirishni o'chirish\n10/11/2018 sirdaryo ТИББИЁТ ХОДИМЛАРИ КУНИ МУНОСАБАТИ БИЛАНda fikr bildirishni o'chirish\n20/04/2016 sirdaryo ЖАЖЖИ ИСТЕЪДОДЛАР НАМОЙИШИda fikr bildirishni o'chirish


Табиий офат оқибатларини бартараф этиш бўйича шу кунларда кенг кўламли ишлар амалга ошириляпти. Мамлакатимизнинг барча ҳудудларидан турли кўринишдаги ёрдамлар келиши давом этмоқда. Кўмакка шошилганлар, бутун бухороликлар сафида Ўзбекистон Халқ демократик партияси фаоллари, депутатлар офатдан зарур кўрган бино ва иншоотларни таъмирлаш, тиклаш ишларига ўз ҳиссаларини қўшмоқда.\nКутилмаган талафотдан зиён кўрган аҳолига ёрдам кўрсатиш учун қўшни вилоятлардан усталар келди, қурилиш материаллари, озиқ-овқат маҳсулотлари ва кийим-кечаклар етказилмоқда.\nОлий Мажлис Қонунчилик палатасидаги ЎзХДП фракцияси аъзоси


hidoyat.uz – “Мовароуннаҳр” нашриётининг сайти - Аччиқ олма\nБу воқеа мустабид тузум пайтлари бўлиб ўтган эди. Ўтган асрнинг 80-йиллари – ҳали талабалик пайтимизда бир ўртоғимиз университетнинг охирги босқичида уйланди. Ёш келин-куёвлар Тошкент шаҳар Сирғали туманидаги ишчилар ётоқхонасида яшарди. Келин оғироёқ бўлиб, ҳали пишмаган ўта нордон олмага бошқоронғи эди. Йигит ҳар куни эрталаб бадантарбия учун югуриб “Спутник” даҳасидаги кўлгача борар, у ерда бироз чўмилиб яна ётоқхонага қайтарди. Йўл четидаги бир хил русумда қурилган ҳовлиларнинг кўча томонига турли мевали дарахтлар экилган эди. Ҳовлиларнинг бирида ёш келинчак бошқоронғи бўлган аччиқ олма шохлари мевасини кўтаролмай, ергача эгилиб қолганди. Меваларининг анчагинаси тўкилиб ҳам кетган эди.\nЙигит ҳар куни пастгина панжарадан ошиб, шу олмалардан беш-олтитасини келинчакка олиб борарди. Бир куни эрталаб ўртоғи ҳам у билан бирга югуришга чиқди. Олмали ҳовли олдига келгач, куёвбола одатига кўра, сакраб панжарадан ўтиб, 5–6 та олмани ердан териб олди-да, ортга қараб югурди. Буни кўрган ўртоғи уни тўхтатиб, аёлига ҳомиладорлик пайтида ўғирланган насиба бериш нотўғрилигини, ҳаром ризқ билан унган бола ёмон фарзанд бўлишини айтди.\nКуёвбола не қиларини билмай қолди. Олмани ташлаб юборай деса, хотини шу олмаларни кутиб ўтирибди, олай деса, ўртоғи ҳақ гапни айтиб турибди. Алқисса, икки ўртоқ келишиб, ҳовли эгасини чақириб, рухсат сўрашга қарор қилишди.\nИкки спортчи йигитнинг олдига рус миллатига мансуб кекса киши чиқди. Йигитлар муддаоларини айтишди. Шунда қария:\n– Нимасини сўрайсизлар шу олмаларнинг, шундоқ ҳам ҳосилини кўтаролмай, эгилиб ётибди, остига тушганлари эса шундоқ чириб кетади, олаверинглар, қанча керак бўлса, – деди.\n– Йўқ, отахон, мусулмончиликда бировнинг молини сўрамай олиш мумкин эмас. Айниқса, ҳомиладор аёлга фақат ҳалол ризқ бериш керак. Акс ҳолда, у туғадиган бола яхши инсон бўлмайди. Ота-боболаримиз бу қоидага ҳеч қачон хилоф иш қилишмаган.\n– Э, яшавор мусулмон йигит! Динингиз ҳалолликка шунчалик эътиборли бўлса, демак, у жуда мукаммал ва тўғри дин экан. Мен сизларнинг тўғриликларингизга тан бердим. Ана шу бола туғилгунича боғимдаги ҳамма олмаларни – шохидагисини ҳам, ердагисини ҳам сизларга совға қилдим. Ош бўлсин, ҳаммасини хоҳлаган пайтда териб олаверинглар.\nЭнди ҳар куни куёвбола бир челак-ярим челак аччиқ олма териб уйига олиб борарди. Хотинига энди тежаб ўтирмай, хоҳлаганича еяверишини айтган эди. Бунинг сабабини хотини сўраганда, у кулиб:\n– Бир рус ота топиб олдим, у менга боғидаги ҳамма олмаларини совға қилди. Олмалар ўшанинг боғидан, – дея ҳазиллашиб қўярди.\nОлтинни қаерга ташласанг ҳам, у зангламайди. Мис эса тезда занглаб, “миси” чиқиб қолади. Ислом дини таҳқирланиб, қадриятларимиз топталган ўша пайтларда ҳам имонли, ор-номусли йигитлар кўп бўлган. Улар оиласига ҳаром ризқ олиб келишни ўзларига эп кўришмаган. Ҳозирги доруломон кунларда эса бу масалада янада мукаммал ва мустаҳкам бўлишимиз талаб этилади.\nМуҳаммад МАТАЕВ, журналист


Муҳтарам жамоат! Аллоҳ таоло ўзининг охирги дини бўлмиш Исломни мукаммал, унинг аҳкомларини тўкис қилиб берди. Бу Аллоҳ таолонинг мўмин-мусулмонлар учун берган битмас-туганмас неъматидир. Бу ҳақда Аллоҳ таоло Қуръони каримда бундай деган:\n1711 марта ўқилди\nДругие материалы в этой категории: « 06.05.2022. Фаришталар ҳам ҳаё қилган зот\t20.05.2022 й. Динимиз ҳар соҳада мўътадилликка чақиради »\n(33 марта юклаб олинди)\n(0 марта юклаб олинди)\nSunnatga_ergashish_va_bidatning_zararlari.doc (339 марта юклаб олинди)\nSunnatga_ergashish_va_bidatning_zararlari.pdf (546 марта юклаб олинди)


Душман ҳам беҳикмат яратилмаган (огоҳликка даъват) - Fitrat.uz\nБош саҳифа / Мақолалар / Душман ҳам беҳикмат яратилмаган (огоҳликка даъват)\nДушман ҳам беҳикмат яратилмаган (огоҳликка даъват)\nIyun 13, 2017\tДушман ҳам беҳикмат яратилмаган (огоҳликка даъват)da fikr bildirishni o'chirish 409 Кўришлар\n“Эрурсен шоҳ, агар огоҳ сен-сен,\nАгар огоҳ сен-сен, шоҳ сен-сен”.\nБир ёши улуғ кишининг жанозасига таклиф этишди. Пешин намозидан сўнг сариқ рангли маршрут автомашинаси масжид олдига келиб тўхтади. Ўн нафарга яқин киши машинага ўтирдик. Қаршимдаги инсон чамаси саксон ёшларни қарши олган, очиқ чеҳрали, табассум ва ширин сўзга бой Ғулом ҳожи ота эдилар.\nУ киши икки қўллари билан хассаларига суяниб, нималарнидир хаёл суриб кетарди. Одатлари жуда ҳам кам ва оҳиста гапирар, гапиришни истасалар хассаларини ерга бир-икки бор оҳиста урар ёки тамоқ қириб қўяр, атрофдагилар қулоқ тутса юзда табассум билан гапирар, йўқса ҳеч нарса бўлмагандек индамай қўяверар, хуллас кўпни кўрган ҳикматли инсон эдилар.\nБир муддатдан сўнг йўл-йўлакай автомашина ичида ўша одатига кўра хассаларини ерга бир-икки бор оҳиста қоқиб қўйди.\nТингловчидек юзларига қарадим.\nБир лаҳза сукут сақлаб турдида, сўнгра чўзиқ овозда: “Домла-а-а!”, деб сўз бошлар экан, шундай деди:\n“Айрим одамларга ҳайронсан, душманим, душманим, деб душманларидан нолиш ва нафратланишдан нарига ўтмайди. Аслида, душман ҳам беҳикмат яратилмаганми, дейман…\nУлар бор, инсон доимо огоҳ ва сергак бўлиб яшайди. Етти ўлчаб, бир кесади. Яхшилик ва дўстликнинг қадрига етади. Шу маънода душман ҳам ўзи билмаган ҳолда рақибига дўстлик қилиб қўяди, десам нотўғри бўлмас-а, ҳа домла-а-а…”.\nЯқинда у кишининг вафот этганини эшитиб қолдим. Охиратлари обод, жойлари жаннатда бўлсин!\nЎйлаб кўрсам, ушбу содда сўз остида ҳам катта ҳикмат бор экан. Зотан, доно халқимиз орасида “Ҳикмат излаганга ҳикматдир дунё”, деган нақл бор.\nБалки, “Қари билганни пари билмас”, деб шуни айтсалар керак…\nБугун дунёнинг кўплаб заминларида турли ғаразли кимсаларнинг ваҳшийликлари натижасида кўп сонли инсонлар ҳам маънавий, ҳам жисмоний, ҳам иқтисодий зиён-захмат чекмоқда.\nУларнинг кўплари майиб-мажруҳ, қанчалари бева ва тул, қанчалари етим-есир, қанчалари оч ва сувсиз ҳамда бошпонасиз хатарли ҳаёт кечирмоқда. Улардан бир нечталари бегуноҳ дунёдан кўз юмса, уларнинг яқинлари айрилиқ азобида ёнмоқда.\nБуларнинг барчаси огоҳ бўлмаслик, тарих сабоқлари ҳамда бугун атрофда содир бўлиб турган ҳодисалар, уларнинг келиб чиқиш сабаблари ва мудхиш оқибатларидан ибрат олмасдан, шошқалоқлик билан бемаслаҳат иш кўриш натижасидир. Халқимизда “Ўз уйингни ўзинг асра” деган ажиб бир нақл ҳам бор.\nҲар вақт шоҳнинг ҳам, гадонинг ҳам душмани бор бўлган. Шундай экан, ҳар балони душмандан кўриб, нолиб ўтиришда нажот йўқ. Балки, ўйлаб, бомаслаҳат, зукколик ва ибрат билан иш тутмоқ даркор.\nБуларнинг барчаси огоҳ бўлмаслик, тарих сабоқлари ҳамда бугун атрофда содир бўлиб турган ҳодисалар, уларнинг келиб чиқиш сабаблари ва мудхиш оқибатларидан ибрат олмасдан, шошқалоқлик билан бемаслаҳат иш кўриш ва қарор қабул қилиш натижасидир. Халқимизда “Ўз уйингни ўзинг асра” деган ажиб бир нақл ҳам бор.\nБугунги душманлар аввалгилардек “содда душман” эмас. Улар рақиби томон ўз элчиларини юбориб, маълум талаб ва шартларини қўйиб, бажарса бажарди, аксинча уларнинг заминига уруш очишларини ошкора билдирганидек очиқдан-очиқ душманлигини изҳор этмайди.\nБилакс, улар ўзларини энг яқин ва мададкор дўстдек кўрсатишни, ўзлари эса уруш майдонида асло кўринмасликни маъқулроқ ва манфаатлироқ, деб билади. Ўз мақсадларига шу тариқа тез ва осонроқ эришади. Жумладан, улар ҳарбий қўшин ва қурол харажатларисиз, шунингдек, қон тўкиш ва турли ташвиш-хатарларсиз, биргина “пуф” сўзи билан кифояланиб, содда халқни ўзи билан ўзини ёки қўшниси билан уруштиради, уларнинг қурол, озиқ-овқат ва дори-дармонга бўлган эҳтиёжини кучайтиради, ўзлари эса жанг майдонида на руҳан, на жисмонан ва на иқтисодан зиён кўради. Балки, иқтисодий манфаатлари юқори бўлиб, ўз муродларига осонгина эришади.\nБиргина мисол. Кечагина бир қатор араб давлатларида бошланган, сабаблари эса турлича таҳлил этилган “Араб баҳори”, дея аталмиш фожияли кунларни, бугун эса ҳаммасидан ошиб тушган, қанчадан қанча пайғамбарларнинг азиз хоклари жойлашган муқаддас икки диёр – Сурия ва Ироқда пайдо бўлган “ИШИД” номи оситидаги бир гала тўдаларларнинг чанг-тўзонларини мушоҳада қилиб кўрайлик. Яширин душманлар даставвал араб халқининг боши узра гўё баҳор келгандек, иш бошлади. Аслида эса уларнинг бошларига кузнинг тўзонли, ундан кейин эса қишнинг бўронли кунларини солмоқчи эди. “Кутилган натижа”га эса нафақат араб аҳли, балки бутун дунё шоҳид бўлмоқда. Бугун Сурия, Ироқ, Яман каби давлатларда миллионлаб инсонлар ўз ватандошлари томонидан ўққа тутилди.\nИнсоният, давлат эртаси ҳисобланмиш ёшларнинг таълим-тарбиясичи…\nЯна қанчалаб санаб бўлмас маънавий, жисмоний ва иқтисодий зарарларчи…\nЎз уйини ташлаб, омонлик тилаб ўзга юртларда сарсон-саргардон бўлиб юрган миллионлаб қочоқларчи…\nДунё бағрига сиғдира олмас қувноқ ва завқларни тангадек гўзал ва порлоқ кўзларига сиғдира олган ёш болалар қалбидаги қўрқувларчи…\nТоғлар кўтара олмас меҳр ва шафқатларни заиф вужудларида кўтара олган оналар вужудидаги изтироб ва аламли дахшатларчи…\nДенгизнинг қора уммонлари этагида қуриган дарахт шохичалик кучи бўлмаган балонли қайиқларда унинг аёвсиз уммонларини кечиб ўтаман, деб денгиз қаъридан “қўним” топаётган бегуноҳларчи…\nУларни санашга ҳам, таъбири учун ҳам тиллар ожиз…\nАждодларнинг неча асрлик меъроси ва меҳнатлари бир лаҳзада издан чиқса-я…\nДавлатни давлат қилиш, тинч, осуда ва фаравон ҳаётни барпо этиш учун бир неча йиллар, балки асрлар керак бўлса, уни йўқ қилишга бир лаҳза ҳам кифоя экан.\nШу дамларда ойнаи жаҳонда Суриядаги кўп қаватли юзлаб уйларни кўрсатишди. Қани энди улар ичидан одам зоти нари турсин, ойнага осилган бир парча парда тополсам…\nҲа… Мана бу ишларни фитна, дейдилар.\nБежизга Пайғамбаримиз Муҳаммад (У Зотга Аллоҳнинг саломи бўлсин): “Фитна уйқудадир. Ухлаб ётган фитнани уйғотган ва қўзғаган кишини Аллоҳ лаънатласин!”, деб, фитна ва унинг ёмонликларидан огоҳ этмаганлар. (Имом Рофиъий ривояти).\nКелинг, мана шу яширин душман номини “кўринмас учинчи қўл”, деб атайлик, нима дейсиз…\nАтрофга боқиб, бугун шундай заминда доно ва меҳрибон арбоблар бошчилигида фаравон ҳаёт кечираётганинг учун беихтиёр шукроналар айтиб юборасан киши.\n“Агар огоҳ сен…” асари муаллифи Н.Жўраев таъбири билан айтганда, бугун юртимизда янгиланишлар жараёни шу даражада тезлашдики, ҳар бир кунимиз йиллар мазмунига тенг бўлмоқда. Турмуш тарзимиз ҳам, онг ва тафаккуримиз ҳам тубдан ўзгармоқда. Бу бевосита истиқлол, ислоҳот ва мана шу икки тушунчани ўз ҳаёти ва меҳнат фаолиятида мужассам этган далатимизнинг биринчи Раҳбари номи билан боғлиқ.\nИстиқлолнинг биринчи кунларида динга бўлган кескин эркинлик натижасида дин ниқоби остида юртимизга кириб келган турли диний секталар ва уларнинг ёшлар онгу эътиқодига таъсири, вақтлар ўтиб Андижон шаҳрида бир гуруҳ қуролланган жиноятчилар томонидан 2005 йилнинг 12-13 май кунлари содир этилган аҳмақона ҳаракатлар, 2010 йилнинг 11-15 июнь кунлари Қирғизистон Республикасининг жануби – Ўш шаҳри ва Жалолобод вилоятида ўзбек миллатига мансуб аҳолига нисбатан содир этилган қонли фожиа ва хунрезликлар бизнинг она заминимизга “кўринмас учинчи кўл” душманлар томонидан оҳиста босилган илк қадамлар эди.\nБу қадамлар заҳри ўз вақтида ҳис этилди ва бу борада энг маъқул ҳамда муносиб чоралар кўрилиб, соя солиши мумкин бўлган фожиали кунларнинг олди олинди.\nТаассуфки, бу ҳолатлардан ўзига тўғри хулоса чиқармасдан ёки бу борада қабул қилинган қарорларни тўғри баҳоламай, тубанларча ўй сурувчи кимсалар ҳозир ҳам орамизда йўқ эмас.\nИстиқлолнинг дастлабки йилларида аждодларимизнинг маънавий меъросларига дахл қилган турли диний секталарнинг не чоғлик хатарли эканлигини “Ўзбекистон XXI аср бўсағасида” асарини, Андижон шаҳридаги ҳолатни “Ўзбек халқи ҳеч қачон ҳеч кимга қарам бўлмайди” асарини, Қирғизистонда содир этилган воқеаларни “Биз ҳар томонлама бағрикенг халқмиз” асарини ўқиган, бу борада хорижий давлатларнинг етук арбоблари, сиёсатчилари, ишбилармонлари, ОАВ вакиллари ҳамда юртдошларимиз томонидан билдирилган фикр-мулоҳазалар билан танишган инсон борки, ўзбек халқи Арбоби бутун дунё мамлакатлари раҳбарларига ўрнак бўла оладиган, тарихий улкан иш тутганига мутлоқ амин бўлади!\nҚуръони каримда Аллоҳ таоло шундай дейди:\n“Эй имон келтирганлар! Агар фосиқ киши бирор хабар келтирса, (унга) аниқлик киритиб кўринглар. Бир қавмга билмасдан мусибат етказиб қўйиб, қилмишингизга надомат қилувчи бўлманглар!”. (“Ҳужурот” сураси, 6-оят).\nШуни доимо ёдда тутиш керакки, ояти каримадаги “фосиқ” ўз фаолияти давомида ўзини асло ва асло душман сифатида кўрсатмайди. Аксинча, меҳрибон ва жонфидо дўстдек намоён этади.\nУшбу ҳақиқатни 2015 йил юртимизнинг қатор телевиденияларида намойиш этилган, Саид-Абдулазиз ЮСУПОВ муаллифлигида тайёрланган халкаро терроризм моҳиятини очиб берган “Оқ ва қора” телекўрсатувда ҳикоя қилинган ибратли тарихдан ҳам уқишимиз мумкин.\nЮқоридаги учта ҳолатларнинг барчаси “кўринмас учинчи кўл” душманларнинг юртимиз узра усталик билан юборган “фосиқ хабарчиси” эди. Агар бу ҳолатларга аниқлик киритилмай, саёз ва шошқалоқлик билан ёндошилганида бугун ҳолат бошқача бўлиши, ўз қавмимиз, яъни ўзимизга ўзимиз мусибат етказиб қўйишимиз, тушунганимизда эса барчасига кеч бўлиши мумкин эди.\nДоно халқимиз “Сўнги пушаймон ўзинга душман” деганидек, қилмишдан сўнги надоматдан кимга наф…\nДавлатимизнинг биринчи Раҳбари И.Каримов таъкидлаганларидек: “Огоҳ бўлинг, одамлар! – деган даъват ҳамиша бонг ургандек янграб туриши керак. Фахрланиш мумкин ва лозим бўлган бебаҳо қадриятлар – ўз мустақиллигимизни, тинчлигимизни, жамиятда миллатлар ва фуқаролар ўртасидаги тотувликни асранг.\nЎз эркимизни қандай тасарруф этиш, уни бугунги мураккаб ва баъзан шафқатсиз дунёдаги ҳаддан зиёд хавф-хатарлардан сақлаш ҳар биримизга боғлиқдир”.\nШу дамда “автобусда топилган ҳикмат” ёдимга келди:\n“Ҳаётда инсон қадамининг тойилиши ернинг яхмалак ёки сирпанчиқлигидан эмас, оёқ қадамининг нотўғри босилишидан экан. Акс ҳолда барча қоқилган бўлар эди. Зотан ҳаёт йўлларида яхмалак ёки сирпанчиқ бўлмаган йўлнинг ўзи йўқ”.\nҲа, аслида ҳам шундай. Чунки, ҳаёт йўлининг ҳар қадами сирпанчиқликлардан иборат. Айниқса, бугунги асрда.\nДарҳақиқат шундай. Ҳар ким ўзининг ақл қаричи билан иш тутиши энг катта фожиадир. Бугунги мураккаб бир даврда кўпни кўрган улуғлар, олиму фозиллар ва раҳбарларнинг маслаҳат ва кўрсатмаларига монанд иш тутган ва огоҳ бўлган инсонгина бахтли ҳаёт кечиради.\nИмом Бухорийнинг (У зотга Аллоҳнинг раҳмати бўлсин) “Ал-Адаб ал- Муфрад” асарида қуйидаги ҳадиси шариф келтирилади:\nҲасан (Аллоҳ у кишидан рози бўлсин) “Аллоҳга қасамки, бомаслаҳат иш тутган қавм сўзсиз ўзлари олдидаги энг афзал йўлга бошланади”, деди ва қуйидаги оятни ўқиди. Ушбу оятда Аллоҳ таоло ўзи яхши кўрган бандаларини “Уларнинг ишлари ўзаро ўрталарида маслаҳатли ҳолда амалга оширилади”, деб сифатлайди”. (“Шуро” сураси, 38-оят).\nАзиз Ватандошлар! Дунёда душманлар ҳам беҳикмат яратилмаганини ҳис этган ҳолда, тарих сабоқлари ва айни дамда атрофда содир бўлаётган ҳодисалардан тўғри хулоса чиқариб, бугун биз қандай заминда, нек арбоблар бошчилигида, қандай маънавий ва моддий неъматларга бурканиб яшаётганимизни чуқур ҳис этмоғимиз, унинг қадрига етиб, ўз Уйимизни Ўзимиз асрамоғимиз даркор!\nХулоса ўрнида шуни айтиш мумкинки, бугун биз “ИШИД” мисол фирқаларнигина ёмонлигини англаб, ундан огоҳ бўлиб яшашнинг ўзи билан ҳозир ва бундан кейин ҳам авж олиб бораверадиган фитналар хавфидан омон қолмас эканмиз. Зотан, бу мисол фирқа эртага ағдарилса, индинига яна бошқаси “кўринмас учинчи қўл” кўмагида ҳеч ким кутмаган оёқ остидан ўзгача кўринишда гавдаланиб келаверади.\nБалки, Она Ватанимизда амалда ҳамон мавжуд бўлган, азиз ота-бобо ва она-момоларимизнинг тутган оқилона йўллари бўлмиш – мазкур “Ҳужурот” сурасининг 6-оятига мовофиқ йўл тутмоғимиз бизни марра ва нажот сари етаклайди.\nАввалги Тровеҳ намозининг жисмоний фойдалари\nКейинги Ношукр банда (мол-давлат ҳасратида аёвсиз ёнган ва ҳамон ёнаётганлар учун)


Зўриқиш бош оғриғи » Тиббий психология – Расмий сайт\nЯнгиликлар » Энциклопедия » Зўриқиш бош оғриғи\nЗўриқиш бош оғриғи\nЗўриқиш бош оғриғи – бошнинг икки томонини сиқиб оғриши билан намоён бўлувчи оғриқлар. Зўриқиш бош оғриғи (ЗБО) ҳар қандай ёшда кузатилади, бироқ у 20–30 ёшларда кўп учрайди. Бош оғриғи хуружини бемор қуйидагича таърифлайди: “Доктор менинг бошим худди сиқиб турувчи каска кийдириб қўйгандек ёки тасма билан қаттиқ боғлаб қўйгандек оғрийди”. Барча томондан сиқиб ва босиб турувчи бош оғриқлар ЗБО учун жуда хос. Баъзида оғриқ унча кучли бўлмаса-да, унинг сиқиб оғрувчи хусусияти сақланиб қолади. Бу уни мигрендан фарқловчи асосий белгилардир биридир (47-расм).\n47-расм. Бирламчи бош оғриқларнинг намоён бўлиш соҳалар\nЗБО да оғриқлар мигрендагидек кучли бўлмайди, кўнгил айниш ва қусиш деярли кузатилмайди. Сурункали давом этувчи ЗБО да сиқиб оғрувчи бош оғриқларга лўқилловчи бош оғриқлар ҳам қўшилади. ЗБО учун икки томонлама бош оғриқлар жуда хос бўлса-да, баъзида оғриқлар пешона, чакка, энса ёки тепа соҳасининг бир томонида кузатилади. Оғриқ пайтида беморнинг кайфияти тушиб кетади, ҳеч ким билан гаплашгиси келмай, қоронғи хонага кириб ётиб олади. Агар оғриқлар кундузи бошланса, ишни ташлаб уйга келади ва ётиб ухлашга ҳаракат қилади. У тезроқ оғриқдан қутулиш учун аналгетиклардан укол қилишни илтимос қилади. Сурункали кечувчи ЗБО да баъзи беморлар аналгетикларга ўрганиб қолишади. Беморнинг атрофида яхши психологик муҳит яратилса ва беморга аналгетиклар олавериш яхши эмаслиги ҳақида тушунтирилса, у бу дорилардан вақтинча воз кечиши мумкин. Баъзи беморларнинг бошини уқаласа ҳам бош оғриғи камаяди.\nЗБО хуружлари пайтида перикраниал мускуллар таранглашган бўлади, бошнинг барча нуқталарида оғриқлар аниқланади. Албатта бу оғриқлар психоген гиперестезия билан биргаликда намоён бўлади. Бемордан “бошингизнинг қайси қисми кўпроқ оғрияпти” деб сўралса, “Ҳамма жойи” деб жавоб беради. Баъзи беморлар фақат энса-бўйин соҳасини кўрсатади. Бош оғриқлар пайтида ҳам, бошқа пайтларда ҳам ўчоқли неврологик симптомлар аниқланмайди. Текширувлар фақат пай рефлексларининг невротик типда ошганлигини ва умумий гиперестезия белгиларини кўрсатади. Албатта, бошнинг қайси соҳаси босиб текширилса ҳам оғрийверади. Шунингдек, иккала кўз олмасини босиб текширса ҳам оғриқ пайдо бўлади. Бундай беморлар асоссиз равишда “сурункали интракраниал гипертензия” ташхиси билан даволаниб юришади.\nЗўриқиш бош оғриғида даволаш муолажалари комплекс тарзда олиб борилади. Бунинг учун фармакологик, физиотерапевтик ва психотерапевтик муолажалар қўлланилади. Фармакологик дорилар, кўпинча бош оғриқ пайдо бўлган пайтларда тавсия этилади. Енгил ҳолатларда цитрамон ҳам бош оғриқни яхши бартараф этади. Баъзи ҳолларда бемор парацетамол (0,5-1,0 г) ёки ацетилсалицил кислотаси (0,5-1,0 г) қабул қилса, бош оғриғи тўхтайди ёки камаяди. Кучлироқ бош оғриқларда бу дорилар самара бермайди. Бундай пайтларда яллиғланишга қарши ностероид дорилар, яъни ибупрофен 400 мг, напроксен 500 мг, кетопрофен 50 мг тавсия этилади. Бу дориларнинг тури кўп бўлиб, уларни тавсия этишда монелик қилувчи ҳолатлар ва ножўя таъсирлар эътиборга олинади. ЗБО перикраниал мускуллар таранглашуви билан биргаликда намоён бўлса, марказий миорелаксантлар ҳам тавсия этилиши керак. Масалан, тизанидин (сирдалуд) кунига 6-12 мг, толперизон (мидокальм) 100-150 мг.\nСурункали ЗБО да аналгетиклар самара бермайди. Уларни оғриқ кучайган пайтлари қилиш мумкин, холос. Аналгетикларни узоқ муддат тавсия этиш абузус бош оғриқлар ривожланишига сабабчи бўлади. ЗБО деярли ҳар доим қўрқув, хавотир ва турли вегетатив бузилишлар билан намоён бўлади. ЗБО келиб чиқишида психоген омилларга катта урғу берилади. Шу боис анксиолитиклар ва транквилизаторлар ЗБО аниқланган беморларга кўп тавсия этилади. Бироқ, бу дориларнинг оғриқни қолдирувчи таъсири 7–10 кунлардан сўнг билина бошлайди.\nСурункали ЗБО ни бартараф этиш мақсадида амитриптилин ҳам кенг қўлланилади. Бу дори кам дозаларда тавсия этиб бошланади. Дастлаб кечқурун 25 мг амитриптилин ичилади, 3 кундан сўнг 50 мг (кундузи ва кечаси 25 мг дан), яна 3 кун ўтгач, дорини 25 мг дан кунига 3 маҳал ичиш тавсия қилинади. Шу йўл билан дорининг кундалик дозаси 100-150 мг ва даволаш давомийлиги эса 2–3 ойга етказилиши мумкин. Дастлабки 5 кунликда 20-40 мг амитриптилин натрий хлориднинг 0,9 % ли физиологик эритмасида в/и га томчилатиб юборилса, самараси жуда яхши бўлади. Амитриптилин депрессив бош оғриқларда ҳам ўта самарали бўлиб, у психосоматик бузилишларни ҳам яхши бартараф этади. Амитриптилин глаукома, тахикардия, атеросклероз, кардиосклероз ва простата аденомасида тавсия этилмайди.\nШунингдек, доксепинни (синекван) кунига 25 мг дан ичиш мумкин. Унинг таъсир механизми амитриптилинга ўхшайди. Дорининг кундалик дозаси секин-аста 75–100 мг га етказилади. Амитриптилинга ўхшаш дориларни қўллашга монелик қилувчи ҳолатларда флуоксетин (прозак) 20 мг, сертралин (золофт) 50 мг каби антидепрессантлар тавсия этилади. Бироқ бу дориларнинг аналгетик ва седатив таъсири амитриптилинга қараганда анча суст. Уларни амитриптилин билан биргаликда тавсия этиш мумкин эмас.\nСурункали ЗБО да алпразолам (ксанакс) жуда самарали дорилардан биридир. Алпразолам атипик бензодиазепин бўлиб, унинг анксиолитик таъсири бирмунча кучли. Алпразолам енгил миорелаксант таъсирга ҳам эга. Шу боис у перикраниал мускуллар таранглашуви билан кечувчи ЗБО да кўп қўлланилади. Дастлаб алпразоламни 0,25 мг дан кечқурун ичиш тавсия этилади. Ҳар 2-3 кунда дорининг дозаси 0,25 мг га ошириб борилади. Унинг бир кунлик максимал дозаси 3 мг дан ошмаслиги керак. Ушбу доза 4 га бўлиб берилади. Кутилган натижага эришилгач, дорининг дозаси секин-аста камайтирилади. Катта дозада ичилаётган дорини бирдан тўхтатиб қўйиш мумкин эмас. Алпразоламнинг антидепрессив таъсири бироз суст ифодаланган. Аммо, бу дори психосоматик бузилишларни бартараф этишда самарали ҳисобланади.\nТразодон ҳам самарали анксиолитик ва транквилизатордан биридир. Бу дори психоген оғриқлар ва психосоматик бузилишларни коррекция қилишда кенг қўлланилади. Тразодонни 25 мг дан кунига 3 маҳал ичиш тавсия этилади. Тразодон 25, 50 ва 100 мг ли таблетка ва капсулаларда ишлаб чиқарилади. Дорининг бир кунлик дозасини аста-секинлик билан 300 мг га етказиш мумкин. Кутилган натижага эришилгач, дорининг дозаси камайтириб борилади. Транксен узоқ таъсир этувчи бензодиазепинлар сирасига киради. Дорини кам дозада, яъни кунига 15 мг дан ичиш буюрилади. Ҳар 3-5 кунда унинг дозаси ошириб борилади. Унинг бир кунлик максимал дозаси – 75-100 мг.\nБеморнинг кечқурун тинч ухлаши жуда аҳамиятли. Шунинг учун зопиклон, золпидем каби ухлатувчи дорилар ҳам буюрилади. Бензодиазепинлардан клоназепамни кечаси ичиб ётиш мумкин. Кундуз кунлари тинчлантирувчи гиёҳлардан таркиб топган дорилар (валериан экстракти ва ҳ.к.) тавсия этилади. Беморга рефлектор таъсирга эга бўлган даволаш муолажалари, яъни игна билан даволаш, дорилар электрофорези, бўйин ва бошни уқалаш, дорсанвал каби муолажалар ҳам ёрдам беради.\nБемор соғлом турмуш тарзига ўргатилади. Унга бош оғриқнинг асосий сабаблари психоэмоционал зўриқишлар ва кам ҳаракатли ҳаёт тарзи (бир хил вазиятда ўтириб ишлаш) эканлиги тушунтирилади. Бемор ўзининг кун тартибини тўғри тузиб чиқиши, яшаш ва ишлашда бир хилликдан воз кечиши зарурлиги уқтирилади. Йиллар мобайнида шаклланиб қолган стереотип ҳаёт тарзини кескин ўзгартириш ҳам ЗБО нинг кескин камайишига олиб келади. Режали тарзда спорт билан шуғулланиш, айниқса эрталабки сайр, югуриш ва сузиш стереотип бош оғриқларни бартараф этишда жуда фойдали. Шунингдек, уйқуга кетишдан олдинги тунги сайрлар (айниқса, шаҳарда яшайдиганлар учун) ҳам фойдадан холи эмас.\nПрогноз. ЗБО беморнинг ҳаётига хавф туғдирмайди. Лекин, сурункали ЗБО узоқ давом этганлиги сабабли унинг кундалик турмуш тарзига салбий таъсир кўрсатади. Бундай беморлар депрессияга мойил бўлишади ёки депрессияга мойил одамларда ЗБО ривожланади. Шу боис ЗБО да антидепрессантлар самарали ҳисобланади. Беморга сурункали стрессли вазиятларда психотерапевтга мурожаат қилиши тавсия этилади. Улар УАШ ва тиббий психолог назоратида туриши лозим.\nЗўриқиш бош оғриғи, мигрен ва кластер бош оғриқнинг диагностик белгилари\nКластер бош оғриқ\nИкки томонлама (пешона, периорбитал, энса соҳаларида бир томонлама бўлиши мумкин)\nОдатда, бир томонлама\nЧакка ва орбитал соҳада, бир томонда\n30 дақ.–7 кун\nПаст ва ўрта даражада\nЎрта ва юқори даражада\nЖуда кучли (чидаб бўлмас даражада), психомотор қўзғалишлар\nФото- ва фонофобия кам учрайди, бўйин ва елка соҳасида оғриқ кузалиши мумкин\nКўнгил айниш, қусиш, фотофобия, фонофобия, вегетатив бузилишлар\nКўнгил айниш, брадикардия, кўз ёши оқиши, кўзнинг қизариб кетиши, ринорея, бош оғриган томонда бурун битиши,\nПродромал белгилар ва ауралар\n50 % ҳолатларда продромал белгилар, 30 % ҳолатларда ауралар\nҲар қандай пайтда\nОдатда, кечаси, бир хил вақтда, мавсумий қўзғалишлар,\nҚайси ёшда бошланади\nҲар қандай ёшда, кўпроқ ўрта ёшларда\nҚайси жинсда кўп учрайди\n40 % ҳолатларда оилавий бўлиб учрайди\n50 % ҳолатларда оилавий бўлиб учрайди.\nбўйин мускуллари таранглашуви\nЁруғлик, шовқин, ҳидлар, спиртли ичимликлар, кун тартибининг ўзгариши\nСпиртли ичимликлар, чекиш, нитроглицерин, биоритмнинг ўзгариши\nҚўшилган: 12:06 / 17-04-2021 Ўқилди: 308


15:30 05 Июл 2020\n18:51 27.08.2019 (Янгиланган 19:00 27.08.2019) Ҳавола олиш\nЎзбекистон президенти Шавкат Мирзиёев раислигида давлат чегараларини қўриқлаш тизимини такомиллаштириш масалалари муҳокама қилинди.\nТОШКЕНТ, 27 авг – Sputnik. Ўзбекистон президенти Шавкат Мирзиёев раислигида 27 август куни Ўзбекистон Давлат чегараларини қўриқлаш ва ҳимоя қилиш тизимини такомиллаштириш масалаларига бағишланган ишчи йиғилиш бўлиб ўтди.\nТадбирда Ўзбекистон Президенти Администрацияси, Президент ҳузуридаги Хавфсизлик кенгаши аппарати, Давлат хавфсизлик хизмати (ДХХ) раҳбарияти, шунингдек, ДХХ Чегара қўшинлари қўмондонлиги иштирок этди.\n“Минтақа мамлакатларининг чегара идоралари йўналишидаги халқаро ҳамкорлик изчил мустаҳкамланиб бораётгани, турли халқаро ташкилотлар билан биргаликда қўшма тадбирлар муваффақиятли ўтказилаётгани мамнуният билан қайд этилди. Қўшни давлатлар билан ўтказиш пунктлари очилгани, янги ҳаво, темир йўл ва автобус қатновлари йўлга қўйилгани фуқароларнинг ўзаро борди-келдисининг ортишига хизмат қилмоқда.\nЧегараолди ҳамкорликни фаоллаштириш юзасидан хорижий шерикларимиз билан эришилган келишувларнинг ўз вақтида ва сифатли амалга оширилиши устидан қатъий назоратни таъминлаш зарурлиги таъкидланди”, - дейилган хабарда.\nЙиғилишда бажарилган ишлар танқидий баҳоланиб, Ўзбекистон Давлат чегараларини қўриқлаш ва ҳимоя қилиш тизимининг самарадорлигини янада ошириш юзасидан мутасадди тузилмалар раҳбарларига аниқ топшириқлар берилди.


Ходорковский устидан маҳкама бошланди\n17 январ 2021, Тошкент вақти: 05:45\nФарангис Саид 28 май куни Москвада Россиянинг энг бадавлат одамларидан бири бўлмиш Михаил Ходорковский устидан маҳкама жараёни бошланди. Унга молиявий фирибгарлик ва солиӄларни тўламаслик айблари ӄўйилган. Ушбу жараённи бугун Фарангис Саид кузатиб бормоӄда.\nФарангис, жараён ӄандай ўтяпти?\nФС: 7 ой олдин ҳибсга олинишидан буён Матросская тишина ӄамоӄхонасида ушлаб турилган Михаил Ходорковский бугун суд залига олиб келинди.\nАлбатта, ушбу жараёнга эътибор жуда катта, чунки, биринчидан, сиз айтиб ўтганингиздек, Ходорковский Россиянинг энг бадавлат одамларидан бири ҳисобланади. Унинг бойлиги 8 миллиард долларга тенглиги айтилмоӄда. Бундан ташӄари, у Юкос нефт ширкати раҳбари сифатида, Россия Бош Прокуратурасининг таъкидлашича, фирибгарлик ӄилган ва солиӄларни тўлашдан бош тортган (умуман, унга Россия Жиноят кодексининг 7та моддаси бўйича айбловлар ӄўйилган.)\nМаълумотларга ӄараганда, бу Россия тарихидаги фирибгарлик бўйича энг йирик иш.\nМосква шаҳар Мешанский судида бўлиб ўтган бугунги маҳкамага келсак, суд Солиӄлар Вазирлиги вакили сўровига биноан, иш бўйича эшитишларни 8 июнга ӄолдиришга ӄарор ӄилди. Ходорковский адвокати Генрих Падва бу хусусида шундай деди:\n”Биз учун маълум бўлмаган ӄандайдир масалаларни ҳал этиш маӄсадида суд ишни кўриб чиӄишни кечга ӄолдиришга ӄарор ӄилгандек туюляпти бизга, ” - деди ҳимоячи.\nҲ: Фарангис, маҳкама жараёни эндигина бошланди. Унинг натижалари ҳаӄида гапириш ҳали эрта бўлса керак. Аммо, агар Ходорковский айблари исботланса, унга ӄандай жазо белгиланиши мумкин?\nФС: Агар унинг ҳаӄиӄатан ҳам 1 миллиард доллар миӄдорида солиӄларни тўламаганлиги исботланса, Ходорковский 10 йил ӄамоӄ жазосига ҳукм этилиши мумкин.\nҲ: Шу пайтгача Ходорковский тарадфорлари ва ӄатор инсон ҳуӄуӄлари ташкилотлари миллиардерга ӄўйилган айблар ортида сиёсий сабаблар борлигини таъкидлаб келишаётган эди. Кремл эса бу айбларни инкор этмоӄда. Хўш, маҳкама жараёнининг бошланиши юзасидан улар фикр билдиришдими?\nФС: Ҳаӄиӄатан ҳам, Президент Путин ҳокимиятга келганидан буён олигархларга ӄарши кураш олиб бораётгани ҳаӄида фикрлар янграяпти. Бундай фикр билдираётган кузатувчилар Ходорковский каби Борис Березовский ва Владимир Гусинскийларга ҳам ўхшаш айблар ӄўйилгани, сўнгра улар мамлакатни тарк этишга мажбур бўлганини мисол келтирадилар.\nМаълум бўлишича, Ходорковский ишини кузатиб бораётган Европа Кенгашининг Парламент Ассамблеяси Москвага ўз вакилини юборди. Сабин Лойтхойсер-Шнарренберген Россия Прокуратурасининг Ходорковскийга ӄўйган айбловларини текшириш жараёнида Ходорковский ва у билан бирга суд ӄилинаётан Юкос раҳбарлари Платон Лебедев ва Алексей Пичугинлар билан учрашишга уринган, аммо унга ҳибсхонага кириш рухсат этилмаган. Бу ҳодиса Европа Кенгаши Парламент Ассамблеяси вакиласи норозилигига сабаб бўлди:\n”Москва шаҳар Мешанский судининг ушбу ишни олиб бораётган судьяси менга айбланувчилар билан учрашишни рухсат этмаслигини айтди ва бу Россия ӄонунларига биноан ӄилинганини маълум ӄилди, ” - дейди ЕКПА вакиласи.\nҲ: Фарангис, сиз Юкос ширкати раҳбарлари Лебедев ва Пичугинлар исмларини ҳам тилга олдингиз. Уларга ӄандай айблар ӄўйилган?\nФС: Ҳар иккиси ҳам молиявий фирибгарлик ва солиӄларни тўламаганликда айблагнмоӄда. Тингловчимиз ёдида бўлса керак, ўтган дастурларимизда биз Лебедев иши юзасидан батафсил маълумот бериб, унинг адвокатлари Лебедев иши Ходорковский иши билан бирга кўриб чиӄилишини сўраганларини маълум ӄилганмиз.\nЛебедев адвокати Евгений Бару Озодлик радиосининг рус хизматига бунинг сабабларини шундай тушунтирди:\n”Айни ваӄтда ва айни шароитда содир этилган жиноятларда айбланаётган шахслар ҳаӄида гап кетяпти. Тергов идоралари айблари исботланмаслигидан Ходорковский ҳам, Лебедев ҳам тенг равишда манфаатдор. Шу боис ҳимоячилар бирлаштирилган маълумот ва уринишлар ҳар иккала айбланувчига танӄидларни шубҳа остига ӄўйишда, натижада эса ҳаӄиӄатга эришишда ёрдам беради, деб ҳисоблади, ” - дейди адвокат.\nЛебедев иши ҳам бугун суднинг алоҳида йиғинида кўриб чиӄилди. Унинг адвокати сўрови ӄондирилиб, ишнинг кўриб чиӄилиши 8 июнга ӄолдирилди. 8 июн куни Ходорковский ва Лебедевлар иши бирга Мешанский судида кўриб чиӄилиши айтилмоӄда.


10.01.20- БИЛДИРИШНОМА – Ғайбулло Жалилов – Huquqbon\nЎзбекистон Инсон Ҳуқуқлари Жамияти Қашқадарё вилоят бўлими\n20 январ 2010 й.\n18 январ куни Ғайбулло Жалилов ва унинг шериклари устидан Бухоро шаҳрида маҳкама бўлиб утган, яъни суд жарёни қариндош уруғларисиз ёпиқ тарзда ўтказилган. Бу ҳақда Ғайбулло Жалиловнинг турмуш ўртоғи хабар берди, унга Файзулло Очиловнинг рафиқаси хабар берган.\nСуднинг яширин ўтказилганлиги сабаблари ҳозирча сирлигича қолмоқда.\nТез орада 3 соатлик учрашувга бориш ҳуқуқи борлиги ва 25 январ куни судьядан рухсатнома олишлари кераклиги судланганлар оила аъзоларига билдирилган.\n20 январ куни Ғайбулло Жалиловнинг укаси Нурмат Жалилов ҳукмдан бир нусха олиш мақсадида ариза билан мурожаат қилган экан, аммо Қашқадарё вилоят суди ходимлари ҳукмни фақат адвокатга беришлари мумкинлигини уқтиришган. Бундан чиқди, янги адвокат топишга муҳтожлик сезилаяпти.\nЯқинларининг эшитишларича ЎИҲЖ аъзоси Ғайбулло Жалиловга 9 йиллик қамоқ жазоси белгиланган, унинг шериклари эса 10 йил, 8 йил ва 7 йилдан озодликдан маҳрум этилганлар. Ҳозирча судланганлар Жиноят кодексининг қайси моддалари асосида қамоққа олинганлари номаълумлигича қолмоқда.\nЭслатиб ўтишимиз жоизки Ғайбулло Жалилов диний мотивлар асосида айбланаяпти.\nҒайбулло Жалиловнинг ҳукумат томонидан ёлланган адвокати Жумаев мазкур судда қатнашган. Ҳозирги кунда у ҳукумат томонидан ёлланган адвокат эмас, мустақил адвокатга муҳтож.


Толибон қаршилигига қарамай, афғонистонлик спортчи аёл илк марта паралимпиадада қатнашмоқда - Namanganliklar.uz\nАфғонистонлик таэквондочи аёл Закия Худадади паралимпиадада қатнашган илк афғон аёл спортчиси бўлди.\nЛекин у Токиога вақтида учиб кетишга улгурмаган, толибонлар Кобулни эгаллагач, унинг кетишига қаршилик қилишган. Лекин Худадади ижтимоий тармоқлар орқали халқаро ҳамжамиятдан ёрдам сўрагач, август охирида бошқа афғон спортчилари билан учиб кетган.\nАйни пайтда Закия Худадади чорак финалда ўзбекистонлик Зедахон Исақовани енгиб, кейинги босқичга ўтган.\nЙТҲ: йўлда ухлаб қолган ҳайдовчи фарзандидан айрилди\nҚон донорлиги орқали пул топиш ҳалолми? Фатво қўмитаси жавоб берди


Ўзбекистон, 15 феврал 2013 саҳифа 1\n19 август 2019, Тошкент вақти: 17:08\nОбид қорига суиқасд қилганлар қачон жазоланади?\nШу савол билан 22 февралда Швеция ҳукумати биноси ёнига йиғилишни режалаган ўзбекистонлик мусулмонлар ва мухолифат фаоллари яна Швеция, Россия ҳамда Ўзбекистон ҳукуматларига суиқасд ижрочиларини ошкор қилиш, жазолаш талаби билан юзланиш ниятида.\nЎзбекистонда хорижий диплом ўтадими?\nOzodJavobнинг навбатдаги сонида муштарийларимиз сўровига мувофиқ¸ чет эл олийгоҳларида таълим олганлик тўғрисидаги дипломларни Ўзбекистонда тан олиш тартиб-қоидаларини ўргандик.\n“Қора бозор”да доллар яна кўтарила бошлади\nТошкентдаги чет эл валютаси “қора бозор”ида 13 феврал куни АҚШ долларининг нархи 11 февралга нисбатан 300-400сўмга ошди. Чоршанба куни тушдан кейин бир АҚШ долларининг “валютчик”лар томонидан 2600 сўмдан, баъзи бозорларда эса 2700 сўмдан сотиб олингани айтилади.\nЎзбекистонда Исломий банк хизматлари йўлга қўйилиши мумкин\nПокистондаги Ал-Ҳуда Исломий банк ва иқтисодиёт маркази раҳбари Ўзбекистоннинг Ҳамкор банки кенгаши раиси билан учрашди. Муҳаммад Зубайр Муғал ўз ташрифидан мақсад Ўзбекистонда исломий банк хизматлари ташкил этиш имкониятини ўрганишдан иборат эканини билдирди.\nТошкентлик пенсионер Каримов учқичини кузатганликда айбланмоқда\nТошкентлик пенсионер¸ собиқ авиадиспетчер Владимир Лопанов ясаган учта телескопдан биттаси ички ишлар ходимлари тарафидан мусодара қилинди. Ўзбек милиционерлари ҳаваскор телескопчини президент самолëтларини атайлаб кузатганликда айблашмоқда.\nЧилонзор буюм бозори омборлари ёниб кул бўлди\n10 февралга ўтар кечаси бошланиб уч соат давом этган ёнғин оқибатида тадбиркорларнинг омборларда сақланаётган товарлари ёниб кул бўлди. Бу омборларда “Абу Саҳий” ва “Бек-Барака” бозорлари тадбиркорларининг "контрабанда" моллари сақлангани айтилмоқда.\nЎзбек рассомларининг асарлари Лондон кимошди савдосига қўйилади\nСанъат асарлари савдоси бўйича дунëдаги етакчи ширкат - Sotheby’s ўз тарихида илк бор ўзбек рассомлари асарларини Лондонда савдога қўяди.\nЎзбек киночиси Навоийни кино қила олмаяпти\nЎзбекистонлик кинорежиссер Рустам Обидовга буюк шоир Алишер Навоийнинг Самарқандда сиëсий қочқин мақомида яшагани ҳақидаги филмни суратга олиш учун изн берилмади.\n8 февралдан буён Тошкентдаги “Abu-Sahiy” компаниясида прокуратура, божхона ва хавфсизлик хизмати ходимларидан иборат махсус гуруҳ томонидан текширув ўтказилмоқда. Беш кундирки компаниянинг хориждан юк ташиш ва уни расмийлаштириш маркази ёпиб қўйилган.\nОзодлик пойтахтдаги манбалари йирик бозорларда савдогарлар саросимада экани, баъзилар товарларини арзон-гаровга сота бошлагани, баъзилар эса савдони тўхатиб қўйганини хабар қилди. Бу саросиманинг валюта айирбошлашнинг янги тартиби ҳамда импортни чеклашга оид қарордан келиб чиққани айтилмоқда.


11:50 / 28.07.2017\nАлоқа оператори Beeline 4G тармоғини ҳудудларда кенг қамровда жорий этишни бошлади, эндиликда мазкур тармоқдан Навоий шаҳрининг юз минглаб аҳолиси фойдаланиши мумкин.\n“LTE кенгайиши – Ўзбекистондаги Beeline‘нинг муҳим лойиҳаларидан биридир, ва телекоммуникация технологияларининг ривожланишидаги янги йўналишдир. Мижозларимиз мобил интернет хизматларидан қулай фойдаланишлари биз учун муҳим, шунинг учун 4G тармоғини Ўзбекистон шаҳарларида кенгайтиришга катта аҳамият қаратамиз. Яқин вақт ичида биз 4G тармоғини республиканинг барча йирик шаҳарларида ишга туширамиз”, - воқеани шарҳлайди Unitel‘нинг тижорат директори Максим Ефремов.\n4G хизматларининг нархи 2G/3G хизматлари каби. 4G тезлигидаги мобил интернетдан LTE стандартида ишловчи смартфон ва планшетларлар эгалари, шунингдек 4G Mi-Fi роутерлар орқали фойдаланишлари мумкин. SIM-картани махсус USIMга Beeline‘нинг барча савдо ва хизмат кўрсатиш офисларида алмаштириш мумкин.\nТармоқ LTE 850 (банд 18 ва банд 5) частоталарида ишлайди ва хизмат кўрсатишнинг юқори даражасини таъминлайди. 4G тармоғида ишлайдиган мосламалар рўйҳати билан қуйидаги ҳавола орқали танишиш мумкин:


Нўшпиёз (бошпиёз) учун етиштирилаётган пиёзнинг япроғини юлиш мумкинми? | AGRO-OLAM.UZ\nБош саҳифа Деҳқончилик Нўшпиёз (бошпиёз) учун етиштирилаётган пиёзнинг япроғини юлиш мумкинми?\nНўшпиёз (бошпиёз) етиштиришнинг ўзи хос агротехник қоидалари бор. Ушбу қоидаларнинг бирига кўра, нўшпиёз учун етиштирилаётган пиёз япроқларини юлишни тавсия этилмайди.\nНима учун нўшпиёз сифатида етиштирилаётган пиёзнинг япроғини юлиш мумкин эмас?\n1. Энг асосий сабаби шуки, япроқларини юлгандан кейин йирик ва қаттиқ (яъни сифатли) пиёз ололмаслик ҳавфи бор. Гап шундаки, ҳар бир япроқ – бу пиёз бошини ҳосил қилувчи қатламдир. Яъни, япроғини олиш билан пиёзнинг бир пўстлоғини озиқланишдан маҳрум қилаётган бўласиз. Натижада ё бу қатлам (пўстлоқ) умуман ҳосил бўлмайди ёки қуриб қолади. Бу эса пиёз ҳосилининг майда бўлишига олиб келади.\n2. Пиёз янги япроқларни чиқариш (ўстириш) учун куч сарф этади. Бу эса пиёз бошларининг майда бўлиб қолишига олиб келувчи яна бир сабаб.\n3. Агар сиз япроқларини юлсангиз, ҳосил бўлган очиқ жойдан (яъни юлинган япроқ ўрнидаги тешикдан) пиёз бошига жуда кўп намлик кириб бошлайди. Ёмғрилар ва доимий суғориш кўп сув беради, ортиқча намлик пиёз бошларида чиришни келтириб чиқариши мумкин. Натижада ҳосил кам бўлади, унинг бир қисми ердалигидаёқ чириб кетади, қолгани эса яхши сақланмайди. Бутун қолган пиёзбошлар майда ва юмшоқ бўлади.\nАгар сиз пиёзни кичикроқ жойга эккан бўлсангиз ва шунинг учун аввал пиёз япроқларини истеъмол қилиб, кейин нўшпиёз ҳам олиш зарурати бўлса, у ҳолда қуйидаги қоидаларга риоя қилинг:\n– Биринчидан, кейинчалик тузукроқ пиёз ҳосили олиш учун қайси япроқларни юлиш зарарсизроқ эканлигини билишингиз керак. Авваламбор, бу шароитда аввал ён баргларни олиш лозим. Марказий япроқларга тегинмаслик керак.\n– Иккинчидан, пиёз фаол ўсиш давридан ўтгандан кейин япроқларини юлиш катта зиён бермайди, бироқ фаол ўсиш даврида япроқларига тегинмаган маъқулроқ.


Алишер ШОДМОНОВ: Бюджет ижросини таъминлашда депутатлар ҳам фаол иштирок этади\nУшбу Бюджетнома лойиҳасини депутатларимиз фракцияларнинг ва қўмиталарнинг мажлисларида Ҳукумат аъзолари, тегишли идора ва муассасаларнинг вакиллари иштирокида батафсил кўриб чиқдилар.\nТан олиб айтиш керакки, муҳокамалар жараёнида ушбу ҳужжат ҳар доимгидан ҳам мукаммал ва тушунарли тайёрланганлиги кўринди.\nБизнинг хурсандлигимиз шундаки, Бюджетномада жорий йилнинг ҳар чорагида бўлиб ўтган бюджет ижроси муҳокамалари жараёнида депутатларимиз томонидан кўтарилган кўплаб масалалар ҳам инобатга олинган.\nМасалан, 2017 йилги Бюджетнома лойиҳасида мактабгача таълим муассасаларига эътибор кучайтирилганлиги, маданий мерос объектларига қўшимча маблағ ажратилаётганлиги бунинг ёрқин исботидир. Лойиҳадаги ҳар бир банд, ҳар бир таклиф мукаммал тарзда асослантирилди. Барча соҳа вакилларининг таклифлари эшитилди ва инобатга олинди. Натижада такомилига етган бюджет лойиҳаси тайёрланди.\nБюджетноманинг яна бир эътиборли жихати шундаки, жорий йил 8 сентябрда мана шу залда парламент палаталари қўшма мажлисида ҳурматли Шавкат Миромоновичнинг маърузаларида белгиланган устувор йўналишларни рўёбга чиқариш масалалари ўз ифодасини топган.\nФракциямиз йиғилишида депутатларимиз келгуси йил Давлат Бюджети мамлакатимизнинг илмий-техник салоҳиятини тўлиқ ишга солишга қаратилганлигини алоҳида қайд этдилар. Соҳа ривожи учун 2017 йилда йўналтириладиган маблағлар жорий йилдагига нисбатан 13 фоиз оширилганлиги давлат илмий-техникавий дастурлари доирасида илмий-тадқиқот ва тажриба-конструкторлик ишларини олиб бориш учун муҳим молиявий асос бўлади, деб ҳисоблайдилар.\nШунингдек, давлат мақсадли жамғармалари маблағлари ҳисобидан олий спорт мактабларига 100,4 млрд. сўм ажратилиши, бунинг натижасида 7 та олий спорт мактабларини янгидан қурилиши ва реконструкция қилиниши, шунингдек, умумтаълим мактаблари спорт залларини моддий-техника базаларини модернизация қилиш ва жихозлашга эътибор қаратилиши фракциямизда ижобий баҳоланди.\nФракциямиз ажратилаётган бюджет маблағларидан самарали ва мақсадли фойдаланишни таъминлаш, бунда солиқ ва назорат қилувчи органларининг масъулиятини янада ошириш, парламент назорати воситаларидан кенгроқ ва унумли фойдаланиш лозим деб ҳисоблайдилар.\nЮқоридагиларни инобатга олиб, “Адолат” социал-демократик партияси фракцияси 2017 йилга мўлжалланган Давлат бюджети лойиҳасини бир овоздан маъқуллади.\nБиз бундай муҳим ҳужжатнинг қабул қилинишидан бошлаб, то ижросини таъминлашгача бўлган жараёнда барча даражадаги депутатларнинг иштирокини янада фаоллаштиришни ўзимизга вазифа қилиб қўйдик.\nЎзбекистон "Адолат" СДП фракцияси аъзоси.\nКўришлар сони: 9715


Хақимизда – Su Shi Kun\nТарихимиз ва келажак\nsu shi kun\nМАЪСУЛИЯТИ ЧЕКЛАНГАН ЖАМИЯТ\n"Su Shi Kun"\n“Su Sni Kun” 2011 йили ташкил топган бўлиб, Хитойнинг енгил саноат ускуналарини савдоси билан шуғулланувчи Ўзбекистондаги халқаро вакили ҳисобланади ва хозирги кунда респкублика худудида жуда кўп мижозларга эга. Шунингдек, SSK ҳар хил турдаги , яъни уч қатламлидан то KN 95 гача бўлган тиббиёт ниқобларни ишлаб чиқаради.\nБизнинг асосий вазифамиз – Сизга сифатли ва арзон ниқобларни ишлаб чиқарувчи ишончли ва текширилган дастгоҳ ва ускуналарни таклиф этиш. Бизнинг компаниямиздан харид қилинган жихозлар Сизга фақат юксак меҳнат унумдорлигига эришиш, рақобатбардош маҳсулот ишлаб чиқариш, ижобий хис-туйғу ва ишонч келтиришини хохлаймиз. Хитойнинг мутахассислари хар бир сотиб олинган ускуналарга кафолатланган равишда хизмат кўрсатади.\nБарча савдо жараёнларини такомиллаштириш, шунингдек енгил саноат сохасида янгиликларни доимий равишда яратиб бориш бизнинг устивор йўналишларимиздан биридир.\nБиз билан қолинг\nSU SHIKUN Основатель компании\nкунлик ишлаб чиқариш хажми\nЎЗБЕКИСТОННИНГ 13 та худудида\nАвтоматлаштирмоқ ва тезкорлик\nБизнинг ишлаб чиқариш корхоналаримиз автоматлаштирилган ва замон талабларига тўлиқ жавоб беради. Тўлиқ ишлаб чиқариш жараёнини назорат қилиш бизга юқори сифатни, махсулотни хилма-хиллигини, якка ёндошувни ва нархлар сиёсатини тўғри олиб борилишини кафолатлайди.\nCovid 19 вирусини тарқалишини инобатга олган ҳолда бизнинг компаниямизда бир қатор ишлар амалга оширилди. Юқори технологик асбоб-ускуналар мавжудлигини хисобга олган ҳолда биз тезкорлик билан хар хил турдаги тиббиёт ниқобларини ишлаб чиқаришни ташкиллаштирдик.\nЙиғилишимизни ўзи иш боши. Бирдамлигимиз тараққиёт кафолати. Биргаликда ишлашимиз муваффақият гаровидир.\nСотув бўлимининг бош менеджери\nУч қатламли гигиеник юз ниқоблар\nСифатли махсулотни танланг!\nУзбекистон, Тошкент ш.\nЧилонзор т. Кичик Халқа йўли кўчаси, 2 уй\n+998 90 788 88 19\n+998 91 137 86 68\nCopyright © 2021 Su Shi Kun\nWTMA томонидан яратилди


Мавсумга тайёргарлик кўрилмоқда » Навоий вилояти қишлоқ ва сув хўжалиги бошқармаси\nБош саҳифа » Ғаллачиликга оид тавсиялар » Мавсумга тайёргарлик кўрилмоқда\nМавсумга тайёргарлик кўрилмоқда\n22-06-2016, 09:26 | Ғаллачиликга оид тавсиялар\nВилоятимиз фермерлари ғалла ҳосилини нест-нобуд қилмасдан йиғиб олиш мақсадида зарур техникалар ва ўриш комбайнларини шай ҳолатга келтиришга алоҳида эътибор қаратишмоқда.\nЖорий йилда 40600 гектар ерда ғалла парваришланмоқда. Шунингдек, Хатирчи ва Нурота туманларидаги 2800 гектар майдонда лалми буғдой етиштирилаётир.\n— Миришкорлар жорий мавсумга қизғин ҳозирлик кўришмоқда, — дейди вилоят қишлоқ ва сув хўжалиги бошқармаси бўлим бошлиғи Зиёвуддин Бобоқулов. — Вилоятда асосан, "Аср", "Нота", "Гром" ва "Андижон-2", "Матонат" каби буғдой навлари парваришланади. Айни пайтда фермерлар ҳосилнинг мўл бўлиши учун барча агротехник тадбирларни ўз вақтида бажаришмоқда. Етиштирилаётган ғаллани нобудгарчиликсиз йиғиб олиш мақсадида мавжуд 100 та замонавий комбайн техник тайёр ҳолатга келтирилди. Мавсумда қўшимча 8 та янги комбайн ўримга жалб этилади.\nЕрга ўз вақтида сифатли ишлов бериш, мелиоратив ҳолатини яхшилаш мўл ҳосил олиш имконини беради. Шу боис, замонавий техника ва агрегатлардан самарали фойдаланишни замон талаб этмоқда. Вилоятда фермер хўжаликларига зарур қишлоқ хўжалик техникалари етказиб бериш, имтиёзли лизинг хизматларидан кенг фойдаланиш учун салмоқли ишлар олиб борилмоқда.\n— Энг сўнгги русумдаги ихчам ҳамда кўп қувватли техникалар фермер учун кенг имкониятлар яратади, — дейди "Ўзқишлоқхўжаликмашлизинг" акциядорлик лизинг компанияси вилоят филиали етакчи мутахассиси Умар Қурбонов. — Биргина 2015 йилда вилоят фермерларининг оғирини енгил қилиш мақсадида, компания томонидан 153 та, 9,5 миллиард сўмлик замонавий техникалар лизинг асосида етказиб берилди. Жорий йилда ҳам қарийб 150 та, 13 миллиард 300 миллион сўм қийматдаги техника харид қилиш режалаштирилган. Айни пайтга қадар, 43 та замонавий техника имтиёзли лизинг асосида фермерларга етказиб берилди.\nМухтасар айтганда, барча шарт-шароитларга эга деҳқонлар соҳада янги лойиҳа ва инновацияларни синовдан ўтказиб, ўз фаолият турини кенгайтиришга эришмоқдалар. Вилоятда ишбилармон, ери серунум фермерлар сафи тобора кенгайиб бораётир.\nПахтачилик, ғаллачилилик, сабзовот – полизчилик боғдорчилик ва узумчиликни ривожлантириш ва агрокимё ва механизация бўлими бошлиғи\nБобоқулов Зиёвидин Хасанович\nМаълумотни таҳрирлади: info - 6-08-2016, 09:01\nВатанимизнинг энг улуғ, энг азиз байрами — Мустақилликнинг 25 йиллигини кутиб олиш...\nМавсумга пухта тараддуд\nНавоий вилояти фермер хўжаликлари етиштирилган ғалла ҳосилини ўз вақтида сифатли...\nНавоий вилояти фермерлари 2015 йилда техникалар сотиб олишни 191%га\nНавоийда «Ўзқишлоқхўжаликмашлизинг» акциядорлик лизинг компанияси ташаббуси билан...\nҒАЛЛАКОРЛАР НИМА БИЛАН МАШҒУЛ?\nБу йилги мавсумда вилоятимиз деҳқонлари 40600 гектар суғориладиган, 2800 гектар...


Қулақ шыңылдаўы қандай кеселликлер белгиси есапланады? » Informaсiyalɩq portal\n«Қайсы қулақ шыңылдап атыр, оң ба яки шеп?» – ҳәмме ушын белгили болған ҳәзил болған гәп. Ҳәзил өз орнына, әлбетте. Бирақ қулақлардағы шыңылдылар ҳеш қандай себепсиз, турақлы рәўиште қайталанып, узақ ўақытқа дейин тоқтамаўы бул нени аңлатыўы мүмкин?\nТиннитус бул не?\nТиннитус – бастың ишки бөлиминен шығатуғын ысқырыў, шаўқым, шыңылдаў, ғырылдаў ҳәм соған уқсас басқа даўыслардың рәсмий аты. Турақлы шаршаў, стресс, жуқпалы кеселликлер яки узақ ўақыт даўамында жүдә бәлент даўыс тәсиринде болған адамлар ўақты-ўақты менен бундай жағдайға дус келеди.\nТиннитус ўақтынша ямаса жуқпалы болыўы мүмкин. Егер ўақтынша болса, дерлик қәўипсиз есапланады. Мысалы, концерт, пиротехника ҳәм баска да бәлент даўыслар бир қанша ўақыт даўамында сезилиўи мүмкин, бирақ жүдә тез өтип кетеди.\nСозылмалы тиннитус қайта-қайта тәкирарланады, соның менен бирге, избе-излиги узақ ўақытты қурап, қосымша белгилер менен бирге болыўы мүмкин. Мәселен, еситиў қәбилиети пәсейиўи ямаса улыўма жоғалыўы сыяқлылар.\nҚайсы ўақытларда зыян?\nЕгер шаўқым яки тиннитус қайта тәкирарланып турса, наўқас шыпакер көригинен өтиўи керек. Оның пайда болыўының ең көп тарқалған себеплеринен бири алтынгүгирт (сера) түсиўи ямаса қулақ каналында басқа бир тосықлар пайда болыўында. Бундай жағдайда алтынгүгирт (сера) ямаса өзге нәрселердиң аязлаўына алып келмеўи ушын қулақты тазалап турыў үлкен әҳмиетке ийе.\nСондай-ак, шаўкым тек ғана бир қулақта сезилсе, еситиў қәбилиети төменлесе ҳәм бас айланыў белгилери пайда болса, шыпакер менен ойласыў керек.\nТосыннан пайда болған тиннитус және неден ескертиўи мүмкин?\nОған гипертиреоз, анемия ҳәм бас жарақаты себеп болыўы мүмкин. Қулақты тынышсызландыратуғын тиннитус айырым жағдайларда қулақ ҳәм мый арасындағы нерв тамырына тәсир етиўши өспениң белгиси де болыўы мүмкин деп жазады Daryo.uz\n12-09-2020, 14:53 |